10 Khasiat Halia Terhadap Kesihatan

Apakah khasiat halia pada kesihatan badan? Artikel ini akan membincangkan beberapa khasiat tersebut pada badan dan kesihatan.

Halia atau Ginger dalam saintifik ialah Zingiber officinale Roscoe. Berasal daripada family Zingiberaceae dan genus Zingiber . Halia mempunyai phenolic seperti gingerol, shogaols, zingiberene, and zingerone. Phenolic ini pula ialah sejenis sebatian kimia yang mempunyai kebaikan terhadap kesihatan manusia. Halia mempunyai aroma dan rasa yang unik berasal daripada gingerol yang mempunyai khasiat terhadap kesihatan dan ramai tidak ketahui.

Khasiat halia terhadap kesihatan badan

Terdapat beberapa khasiat halia yang dikatakan berkesan kepada badan adalah:

1. Mengurangkan simptom loya

Halia adalah sejenis tumbuhan yang sangat berkesan dalam melegakan loya. Halia mampu membantu mengurangkan loya dan muntah terutamanya bagi yang telah menghadapi pembedahaan yang menggunakan ubat bius. Sering kali selepas pembedahan, seseorang akan mengalami rasa loya-loya dan muntah. Mengambil halia mampu melegakan simptom ini.

Halia juga mampu mengurangkan kesan kemoterapi kanser seperti loya. Sering seseorang mengalami simptom loya, muntah dan penat selepas menjalani kemoterapi. Dengan mengambil halia mampu mengurangkan kesan kemoterapi tersebut.

Malah, halia sangat berkesan pada ibu mengandung yang mempunyai ‘morning sickness’. Di dalam satu kajian, pengambilan halia 1.1g- 1.5g mampu mengurangkan simptom loya.

2. Membantu sistem penghadaman

Bagi yang menghadapi masalah penghadaman seperti masalah sakit yang berulang, tidak selesa pada bahagian atas perut dan rasa senak, dengan mengambil halia mampu mengatasi masalah tersebut. Halia terkenal sebagai pembantu kepada sistem pencernaan. Kajian mendapati dengan mengambil halia dapat mempercepatkan proses pengosongan perut dan mengurangkan simptom tersebut.

3. Mengurangkan kesakitan ketika haid

Penggunaan halia secara tradisional telah lama diperkenalkan untuk melegakan kesakitan. Pengambilan halia mampu mengurangkan kesakitan kerana mempunyai kesan kecekapan seperti ubat tahan sakit yang lain seperti mefenamic acid, ibuprofen, and zinc sulfate. Kajian mendapati halia mampu mengurangkan kesakitan semasa awal kedatangan haid. Di mana, pengambilan halia 2 hari sebelum kedatangan haid mampu mengurangkan kesakitan akibat haid.

4. Membantu menurunkan berat badan

Halia dapat membantu menurunkan berat badan dalam kajian terhadap manusia dan tikus makmal. Terdapat kajian mengatakan halia mampu mengurangkan berat badan, nisbah pinggang-pinggul, dan nisbah pinggul dalam kalangan obesiti dan berat badan berlebihan.

Malah, terdapat juga kajian di mana halia mampu menurunkan indeks jisim tubuh (BMI). Namun, kajian tersebut mengambil halia dalam kuantiti yang banyak iaitu 2g serbuk halia sehari selama 12 minggu.

Halia mampu memberikan kesan positif kepada obesiti dan pengurangan berat badan. Namun, harus di ingat kemampuan halia mempengaruhi penurunan berat badan mungkin berkait rapat dengan mekanisme lain seperti potensi halia dalam meningkatkan kalori terbakar.

Jika ingin melakukan perkara ini, anda perlulah mendapatkan nasihat doktor terlebih dahulu.

5. Mengurangkan keradangan – Osteoarthritis.

Osteoarthritis sangat biasa berlaku dalam kalangan masyarakat. Osteoarthritis ialah apabila berlaku kemerosotan sendi pada tubuh badan sehingga terdapat simptom seperti sakit pada sendi dan sendi menjadi keras (stiffness). Pengambilan halia 500g sehari selama 3 minggu mampu mengurangkan keradangan osteoarthritis terutamanya osteoarthritis pada lutut.

6. Mengurangkan paras gula dalam darah

Walaupun kajian ini masih baru lagi, namun halia mempunyai sifat anti-diabetik. 2 gram halia mampu menurunkan paras gula dalam darah sebanyak 12%. Malah, dalam kajian dalam tempoh jangka masa yang panjang, halia mampu menurunkan bacaan HbA1c dalam masa 12 minggu sebanyak 10%. Namun, kajian lain perlu dilakukan dalam jumlah skala yang ramai untuk menyarankan pengambilan halia bagi membantu kawalan kencing manis. Ini kerana, kajian ini hanya dilakukan dalam skala yang kecil sehingga mampu memberikan hasil kajian yang positif.

7. Mengurangkan paras cholesterol

Cholesterol jahat iaitu low density lipoprotein (LDL) yang tinggi di dalam darah meningkatkan risiko penyakit jantung. Kajian mendapati pengambilan 5g halia selama 3 bulan mampu menurunkan bacaan cholesterol sebanyak 17.4%. Tetapi hasil dari kajian ini, pengambilan halia terlalu banyak sehingga memberikan rasa yang tidak enak pada mulut sehinggakan peserta yang terlibat di dalam kajian terpaksa menarik diri daripada kajian. Terdapat juga kajian terhadap pengambilan halia (di dalam kapsul) dan mendapati penurunan cholesterol sebanyak 10% selama 45 hari.

Umumnya, pengeluaran berlebihan radikal bebas seperti reactive oxidative species (ROS) menyebabkan banyak penyakit kronik. Salah satunya ialah penyakit kanser. Kaedah penyediaan halia ini memainkan peranan kepada aktiviti antioksidan di dalam halia tersebut. Lagi tinggi aktiviti antioksidan, lagi kurang radikal bebas dikeluarkan. Bermaksud, kurang risiko medapat penyakit kronik.

Aktiviti antioksidan berbeza mengikut kaedah penyediaan dan cara memasak. Halia yang sudah dikeringkan mempunyai antioksidan yang tinggi, diikuti halia yang ditumis, halia yang dipanggang dan akhir sekali halia segar. Di mana kandungan gingerols (polyphenolic) di dalam halia memainkan peranan di dalam aktiviti antioksidan ini. Namun, sekiranya halia yang dikeringkan itu ditumis ataupun di panggang aktiviti antioksidan tersebut berkurangan kerana gingerols telah bertukar kepada shogaols (polyphenolic).

9. Membantu fungsi otak dan melawan penyakit Alzheimer

Keradangan kronik dan oxidative stress boleh mempercepatkan proses penuaan dan menjadi punca kepada penyakit Alzheimer. Kajian mendapati, pengambilan halia mampu meningkatkan fungsi otak seperti reaksi terhadap masa dan memori. Ianya juga mampu mencegah kemerosotan terhadap fungsi otak disebabkan faktor umur.

10. Boleh membantu sistem pertahanan badan

Halia mempunyai gingerols yang membantu mengurangkan risiko jangkitan. Malah, halia mampu melawan bakteria dan virus yang jahat. Kajian mendapati halia mampu melawan bakteria yang berkaitan dengan periodontitis dan gingivitis iaitu penyakit berkaitan keradangan pada gusi ini.

Kesimpulannya, halia mempunyai pelbagai manfaat terhadap kesihatan. Ianya boleh di ambil secara segar, kering, serbuk, sebagai minyak ataupun jus. Ianya juga telah lama digunakan sebagai ramuan wajib di dalam masakan, dan ada juga digunakan di dalam makanan yang diproses, malah di dalam kosmetik juga.

Artikel Berkaitan: Cara Tanam Halia

Khasiat Tumbuh-tumbuhan yang lain

Anh, N. H., Kim, S. J., Long, N. P., Min, J. E., Yoon, Y. C., Lee, E. G., Kim, M., Kim, T. J., Yang, Y. Y., Son, E. Y., Yoon, S. J., Diem, N. C., Kim, H. M., & Kwon, S. W. (2020). Ginger on Human Health: A Comprehensive Systematic Review of 109 Randomized Controlled Trials. Nutrients, 12(1), 157.
Mao, Q. Q., Xu, X. Y., Cao, S. Y., Gan, R. Y., Corke, H., Beta, T., & Li, H. B. (2019). Bioactive Compounds and Bioactivities of Ginger (Zingiber officinale Roscoe). Foods (Basel, Switzerland), 8(6), 185.


Cara Tanam Halia yang Betul dan Mudah

Bagaimanakah cara tanam halia yang betul untuk mendapatkan hasil yang banyak? Artikel ini akan membincangkan cara penanaman halia yang betul.

Iklim
Pembenihan
Penyediaan Tanah
Cara Tanam Halia
Penyelenggaraan
Pembajaan organik
Penyiraman
Perosak dan Penyakit
Tuaian
Cara Tanam Pokok yang Lain

Halia berasal dari Asia Pasifik yang dibawa ke India dan China. Oleh itu, kedua-dua negara ini dikatakan yang pertama menggunakan halia, terutama sebagai ramuan dalam minuman, rempah memasak dan ubat tradisional. Halia termasuk dalam famili Zingiberaceae, sama seperti temu lawak (Cucuma xanthorrizha), kunyit (Curcuma domestica), Cekur (Kaempferia galanga), lengkuas (Languas galanga) dan lain lain. Terdapat 3 jenis halia yang berbeza manfaat, iaitu: halia putih besar, halia putih kecil dan halia merah.

Terdapat beberapa manfaat farmakologi pada tumbuhan ini iaitu ia boleh bertindak sebagai anti-keradangan, anti-bakteria, anti-parasit dan beberapa lagi kelebihan dalam kesihatan badan.

Tanaman halia memerlukan curahan air hujan yang agak tinggi, antara 2,500-4,000 mm / tahun. Pada usia 2.5 hingga 7 bulan atau lebih, tanaman halia memerlukan cahaya matahari. Dengan kata lain, penanaman halia dilakukan di tempat terbuka sehingga ia mendapat sinar matahari sepanjang hari. Suhu udara optimum untuk penanaman halia adalah antara 20-35 oC.

Benih halia diambil dari rizom halia yang tua. Benih halia mesti bebas dari perosak dan penyakit. Oleh itu, rizom halia mesti diambil dari kebun (bukan dari pasar), rizom terpilih dari halia yang berumur 9-10 bulan. Selain itu benih rizom dipilih dari tanaman yang sihat dan kulit rizom tidak cedera atau melepuh.

Rizom halia yang baru dituai dikeringkan di bawah sinar matahari sebentar (tidak kering sangat), lalu simpan sampai 1 bulan. Selepas 1 bulan, patahkan rizom di mana setiap potongan mempunyai 3-5 tunas dan keringkan di bawah sinar matahari setengah hari. Kemudian potongan rizom dimasukkan ke dalam karung atau kain, kemudian direndam dalam larutan racun kulat selama kira-kira 1 minit kemudian dikeringkan. Lalu potongan rizom boleh ditanam dalam bekas berisi tanah. Selepas itu, diberi abu atau sekam padi. Rizom yang telah bertunas boleh dipindahkan ke tanah.

Sebelum membajak tanah, pastikan pH tanah melebihi 6, jika kurang dari pH 6 maka anda perlu menambahkan kapur. Penyiapan tanah dimulakan dengan membajak sedalam sekitar 30 cm dengan tujuan mendapatkan keadaan tanah atau serpihan yang longgar dan membersihkan rumpai. Setelah itu, tanah dibiarkan selama 1 minggu untuk membunuh kulat dan perosak dengan menggunakan cahaya matahari. Selepas 1 minggu, tabur baja organik atau kompos yang cukup di kawasan tanah. Kemudian, tanah siap untuk ditanam halia.

Penanaman halia harus dilakukan pada awal musim hujan sekitar bulan September dan Oktober. Ini kerana tanaman muda akan memerlukan air yang cukup untuk pertumbuhannya.

Penyelenggaraan merangkumi pembersihan rumpai dan penimbunan. Pembersihan rumpai sebaiknya dilakukan 3 minggu sekali. Setelah halia berumur 6-7 bulan, pembersihan rumpai tidak mesti dilakukan lagi, kerana pada usia itu rizom halia sudah besar. Penanaman halia memerlukan tanah yang gembur.

Selain itu, pangkal pokok halia mesti ditimbun tanah untuk menutupi rizom halia yang kadang-kadang muncul di atas tanah. Biasanya penimbunan dilakukan ketika pokok halia telah mempunyai 3-4 batang (lebih kurang 2 bulan setelah penanaman). Penimbunan berikutnya dilakukan pada usia 4 bulan setelah tanah mulai terhakis disebabkan hujan atau siraman hingga menyebabkan rizom kelihatan.

Baja organik/Kompos diberikan pada awal penanaman sebagai baja asas iaitu dengan kuantiti 1 kg per pokok. Pembajaan seterusnya dilakukan pada usia 3 bulan, 6 bulan, dan 10 bulan dengan dos 2 kg per tanaman. Penggunaan kompos biasanya dilakukan selepas aktiviti membersihkan rumpai dan bersesuaian dengan aktiviti penimbunan.

Tanaman halia tidak memerlukan terlalu banyak air untuk pertumbuhan kecuali pada awal tanaman. Oleh itu, penanaman lebih baik dilakukan pada awal musim hujan sekitar bulan September. Tetapi ia masih boleh ditanam pada waktu-waktu yang lain, cuma memerlukan air yang lebih ketika awal penanaman.

Perosak yang terdapat pada tanaman halia adalah:

Ladybugs, menyerang daun sehingga berlubang.Ulat pengorek akar menyerang akar halia sehingga pokok halia kering dan mati.Kumbang.

Cara untuk membasmi perosak ini adalah dengan cara membuang perosak tersebut atau dengan semburan racun perosak yang sesuai.

Penyakit yang biasanya menyerang adalah layu dan rizom membusuk. Penyakit ini dapat dicegah dengan memilih rizom yang sehat, tidak membiarkan air terkumpul di permukaan tanah dan memusnahkan tanaman yang terkena penyakit supaya ia tidak merebak kepada pokok atau tanaman yang lain.

Penuaian dilakukan bergantung pada penggunaan. Sekiranya untuk rempah memasak, halia boleh dituai pada usia kira-kira 4 bulan dengan mematahkan sebahagian rizom dan membiarkan sisanya hingga tua. Sekiranya halia hendak dipasarkan, halia dituai ketika sudah cukup tua (10-12 bulan), dengan ciri warna daun berubah dari hijau menjadi kuning dan batang semuanya kering.

Cara penuaian yang baik iaitu tanah dibongkar dengan hati-hati menggunakan garpu atau cangkul, sehingga rizom halia tidak cedera. Selanjutnya, tanah dan kekotoran lain yang menempel pada rizom dibersihkan dan jika perlu, dibasuh. Selepas itu halia dikeringkan di atas papan atau daun pisang selama lebih kurang 1 minggu. Kawasan simpanan hendaklah terbuka, tidak lembab dan tidak diletak secara bertimbun.

Penuaian  mesti dilakukan sebelum musim hujan, iaitu antara bulan Jun – Ogos. Penuaian semasa musim hujan menyebabkan kerosakan pada rizom dan mengurangkan kandungan bahan aktif.

Diharapkan artikel cara tanam halia ini dapat memberikan gambaran yang betul kepada anda ketika ingin menanam tumbuhan ini.

Cara Tanam pokok lain yang anda perlu tahu:

Prihatman, K. 2000. Sistim Informasi Manajemen Pembangunan di Perdesaan, BAPPENAS, Jakarta.


COVID-19 Boleh menjadi Punca Kencing Manis – Kajian Awal

Sebagaimana yang kita tahu, kencing manis boleh menyebabkan komplikasi yang teruk jika pesakit ini dijangkitan penyakit COVID-19. Akan tetapi, terdapat penemuan baharu yang mengatakan jangkitan COVID-19 juga boleh menyebabkan kencing manis. Para pengkaji sedang mencari-cari bukti bagaimana virus ini dapat menyebabkan masalah kencing manis pada seseorang.

Satu kertas kajian telah diterbitkan oleh New England Journal of Medicine (NEJM) dan telah ditandatangani oleh lebih kurang 17 pakar dan mereka memberi amaran bahawa terdapat kenaikan pesakit kencing manis di kalangan pesakit COVID-19. Reuters melaporkan pada minggu ini yang mereka telah mengumpulkan lebih kurang 300 laporan daripada seluruh dunia berkenaan masalah ini.

Kebanyakan kes ini tidak mempunyai sejarah kencing manis atau risiko untuk menghadapi kencing manis. Setelah mereka disahkan mengalami jangkitan COVID-19, mereka mengalami keadaan hyperglycemia iaitu bacaan gula dalam darah yang tinggi. Walaupun tidak semestinya ia disebabkan virus COVID ini, tetapi kebanyakan saintis bersetuju perlunya lebih kajian terhadap perkara ini.

Kajian di Imperial College London telah menunjukkan peningkatan kes Diabetes Mellitus Type 1 di kalangan kanak-kanak ketika bermulanya wabak ini dan didapati kanak-kanak ini kebanyakannya disahkan mempunyai jangkitan COVID-19.

Akan tetapi kaitannya dengan Virus ini masih samar-samar kerana terdapat pelbagai lagi faktor lain perlu diambil kira. Bahkan doktor yang mengkaji juga tidak dapat memastikan samada COVID-19 ini menjadi punca kepada diabetes mellitus type 1 yang selalu berlaku pada kanak-kanak, diabetes mellitus type yang selalu berlaku pada orang dewasa ataupun diabetes mellitus jenis yang terbaru.

Teori yang mengatakan bagaimana COVID-19 boleh menyebabkan kencing manis.

Terdapat beberapa teori yang dikatakan boleh menyebabkan masalah ini.

Pertamanya adalah jangkitan virus ini boleh menyebabkan penyakit autoimun dimana sel pertahanan badan menjadi keliru dan menyerang sel penghasil insulin di bahagian pankreas. Ini menyebabkan kandungan insulin berkurangan dan menyebabkan Diabetes Mellitus type 1.

Sebelum ini, virus enterovirus disyaki menjadi punca kepada masalah diabetes type 1 kerana virus ini menyerupai sebahagaian daripada sel di pankreas. Oleh itu, perkara ini juga boleh berlaku dengan jangkitan COVID-19.

2. Kerosakan pada organ yang mengawal kencing manis

Keduannya, ianya diketahui bahawa virus ini boleh memberi kesan kepada organ yang mengawal gula dalam darah iaitu pankreas, usus kecil, tisu lemak, hati dan buah pinggang. Ianya dikatakan virus ini boleh menyebabkan kerosakan organ ini dan menyebabkan badan tidak boleh mengawal gula dengan berkesan.

Terdapat juga pengkaji yang tidak bersetuju dengan idea bahawa COVID-19 boleh menyebabkan kencing manis. Ini kerana bukti yang ada masih lemah lagi. Akan tetapi ilmu berkenaan wabak ini masih berkembang dari hari ke hari dan kita akan lebih memahaminya sedikit demi sedikit.

Sebelum kita memutuskan sama ada COVID-19 menjadi punca kepada kencing manis atau tidak, ia memerlukan kajian yang lebih mendalam kepada masalah ini terlebih dahulu

New Onset Of Diabetes May Be Triggered By Covid-19, Scientists Investigate – IFLscience


Kenapa Daun Pokok Kuning dan Rawatan

Kenapa daun pokok dan tumbuh-tumbuhan menjadi kuning? Artikel ini  akan membincnagnkan punca dan cara merawat masalah daun kuning.

Daun adalah organ penting tumbuhan yang berfungsi untuk membekalkan tenaga dan gula ringkas kepada tumbuhan melalui proses fotosisntesis. Melalui fotosintesis, karbon dioksida, air dan cahaya matahari ditukarkan kepada gula ringkas dan tenaga serta oksigen sebagai hasil sampingan. Melalui fotosintesis, karbon dioksida akan meresap ke dalam sel daun melalui liang stoma yang terletak pada lapisan luar daun.

Air pula diserap melalui akar dan menuju ke daun melalui liang vascular yang dipanggil xylem. Untuk penyerapan cahaya matahari yang maksimum, daun kebiasaannya mempunyai fisiologi nipis dan rata yang membolehkan cahaya untuk sampai kepada kloroplas, organel khusus daun tempat berlakunya proses fotosintesis.

Apabila gula ringkas terbentuk daripada proses fotosintesis, floem akan membawa gula ini kepada akar dan pucuk untuk menyokong tumbesaran pokok. Selain fotosintesis, daun juga penting untuk proses respirasi, transpirasi dan tempat penyimpanan makanan.

Kenapa daun berwarna hijau? Daun berwarna hijau kerana kandungan pigmen fotosintesis di dalam daun, iaitu klorofil yang terdapat di dalam kloroplas.  Semasa proses fotosintesis, klorofil di dalam kloroplas menyerap cahaya dan juga tenaga yang dibawa oleh cahaya tersebut. Klorofil memberikan warna hijau kepada kloroplast, dan seterusnya warna hijau kepada tumbuhan. Klorofil terletak pada membrane thylakoid dalam kloroplas.

Kenapa daun boleh menjadi kuning?

Daun bertukar menjadi kuning apabila bilangan kloroplas menjadi kurang. Beberapa faktor yang boleh menyebabkan daun menjadi kuning atau mengalami klorosis seperti:

1. Kekurangan air atau terlebih air

Air merupakan komponen utama dalam proses fotosintesis. Kekurangan atau terlebih air merupakan salah satu penyebab utama daun menjadi kuning. Kekurangan air boleh menyebabkan kadar fotosintesis menjadi kurang dan daun mula menjadi kuning.

Tumbuhan yang menerima air yang terlebih juga boleh menyebabkan daun menjadi kuning.  Tumbuhan biasanya tidak menunjukkan gejala secara cepat apabila air terlebih tetapi dalam masa tertentu, daun pokok akan menguning dan gugur. Berbeza dengan simptom tumbuhan yang kekurangan air, tumbuhan yang terlebih sumber air akan menunjukkan tanda apabila daun mulai menguning dari bahagian bawah pokok.

Bagi mengatasi masalah kekurangan atau terlebih air, kelembapan tanah haruslah diperiksa agar kekerapan pemberian air dapat dikawal. Tanah tidak seharusnya dibiarkan terlalu kering namun cukup untuk tidak membiarkan air bertakung pada bahagian akarnya. Adalah baik juga jika dibiarkan tanah kering seketika sebelum penyiraman seterusnya dilakukan.

Tanah yang basah tidak memerlukan penyiraman. Tanda tanda tanah menerima air yang terlebih adalah apabila tanah berbau dan air dapat diperah daripada tanah tesebut. Tanah yang keras dan padat boleh menyebabkan air tidak boleh mengalir dengan baik dan bertakung. Oleh itu, pengudaraan atau penggemburan tanah perlulah dilakukan dalam tempoh tertentu bagi memastikan air dapat mengalir dan tidak bertakung.

Kekurangan cahaya juga boleh menyebabkan daun menjadi kuning. Keadaan ini banyak berlaku pada pokok hias-rumah yang diletakkan ditempat yang kurang cahaya matahari. Daun baru atau yang telah matang akan menjadi kuning apabila menerima kurang atau terlebih cahaya matahari.

Penerimaan kurang cahaya menyebabkan kadar fotosintesis kurang yang akhirnya daun menjadi kuning. Terlebih cahaya dan suhu yang tinggi juga boleh menyebabkan ancaman kepada pokok kerana boleh mengehadkan proses fotosintesis dengan memusnahkan beberapa komponen utama yang terbabit dalam proses metabolisme daun.

Sebagai langkah pencegahan, tanaman hias-rumah perlulah didedahkan kepada matahari mengikut keperluan tanaman tersebut.

Masalah pada akar pokok juga boleh menyebabkan daun menjadi kuning. Ketegangan pada akar boleh berlaku apabila lebihan air bertakung pada bahagian akar yang menghalang proses respirasi akar disebabkan oleh kekurangan oksigen.

Disebabkan proses respirasi terbantut, pengumpulan gula dan kanji mula berlaku dalam daun yang menghalang fotosisntesis and mengurangkan kadar pemindahan makanan dari daun kepada akar. Apabila akar menerima kurang makanan, keadaaan ini akan merencatkan lagi proses respirasi akar dan seterusnya menyebabkan penyerapan nutrien dan pelbagai proses pertumbuhan pokok terbantut.

Akhirnya ini akan menyebabkan perubahan pada fisiologi daun seperti mengalami penuaan pramatang iaitu daun cepat menjadi kuning dan cepat gugur. Bagi mengatasi ketegangan pada akar, tanah haruslah digembur dan pastikan mempunyai saliran air yang baik.

4. Saliniti atau kandungan garam

Salinity bermaksud kemasinan. Dalam konteks pertanian, saliniti merujuk kepada kandungan garam seperti sodium, potassium, kalsium atau magnesium yang terdapat dalam tanah, medium tumbuhan atau air.

Kemasinan mempunyai pengaruh yang penting dalam tumbesaran pokok. Tahap kemasinan yang tinggi akan menjejaskan pertumbuhan pokok kerana keupayaan pokok untuk menyerap air dan nutrien terganggu. Kemasinan boleh terjadi sekiranya baja kimia diberi secara berlebihan atau kawasan terletak berhampiran kawasan laut.

Untuk mengatasi masalah saliniti, beberapa langkah telah diambil seperti menanam tanaman yang mempunyai toleransi terhadap tegangan kemasinan terlebih dahulu sebagai tanaman rehabilitasi sebelum tanaman lain dapat ditanam.

Daun menjadi kuning juga mungkin disebabkan kemarau. Semasa kemarau, dehidrat yang tinggi berlaku pada daun yang menyebabkan banyak air hilang melalui daun berbanding air yang didapati oleh akar pokok melalui xylem.

Daun yang kekuningan atau keperangan akibat lecuh kemarau tidak boleh diubati namun amalan penanaman yang baik dapat mengurangkan atau menghalang pokok daripada menjadi lebih teruk seperti kerap menyiram air dan menggunakan teknik sungkupan organik. Ini bagi memastikan kehilangan lembapan dapat dikurangkan.

Kekurangan nutrien boleh menyebabkan daun mengalami klorosis atau menjadi kuning. Kekurangan sumber nitrogen, N, yang diperlukan oleh kloroplas untuk sintesis protein menyebabkan daun matang menjadi kuning. Kesan jangkamasa panjang kekurangan nitrogen boleh menyebabkan daun gugur dan seterusnya pokok mati.

Kekurangan fosforus, P, pula boleh menyebabkan sedikit kesan klorosis pada daun. Kekurangan kalium, K, nutrien penting yang memastikan proses fotosintesis, pengangkutan floem dan keseimbangan osmotik pada tumbuhan pula dapat dilihat sebagai tompok kuning pada daun. Kekurangan kalsium pada pokok pula dapat dilihat apabila daun muda menjadi kuning. Selain itu, pokok yang kekurangan sumber kalsium boleh mengundang serangan pathogen yang merembeskan enzim yang berbahaya pada pokok.

Kekurangan magnesium, Mg pula menyebabkan klorosis pada urat daun matang. Banyak lagi kekurangan nutrien yang boleh menyebabkan daun menjadi kuning seperti zat besi, mangan dan zink. Bagi memastikan tumbuhan memperoleh nutrien yang mencukupi, tanah haruslah digembur dan diberi baja mengikut aturan yang sesuai, disamping dapat menurunkan pH tanah. Ini kerana, tanah yang mempunyai pH yang tinggi juga mampu menyebabkan klorosis pada daun.

7. Proses penuaan daun

Klorofil merupakan pigmen yang paling banyak di bumi. Klorofil merupakan komponen utama dalam proses fotosintesis untuk menyerap cahaya matahari. Semasa proses penuaan, klorofil mengalami proses penguraian yang menyebabkan daun kehilangan warna hijaunya dan menjadi kekuningan dan seterusnya gugur ke tanah.

Penuaan menandakan peringkat akhir perkembangan daun dalam tumbuhan. Pada peringkat ini, sel tumbuhan akan mengaktifkan factor transkripsi yang mengawal ekspresi gen yang berkaitan dengan penuaan. Pada masa yang sama nutrien daun akan diarahkan untuk ke organ berkembang lain seperti daun atau biji baru, atau ke organ penyimpanan lain.

8. Penyakit dan perosak

Daun menjadi kuning juga boleh disebabkan oleh serangan penyakit. Contoh penyakit yang boleh menyebabkan daun menjadi kuning adalah lethal yellowing syndrome yang berlaku pada pokok palma seperti kelapa. Penyakit ini menyebabkan tandan bunga menjadi hitam, buah mudah luruh walaupun masih muda, dan daun menguning.

Penyakit ini boleh menyebabkan pokok mati. Perosak juga boleh menyebabkan daun menjadi kuning seperti serangan hama dan kutu daun. Bagi memastikan serangan perosak dapat dikurangkan, racun perosak harus digunakan atau dengan kawalan biologi.

Bekmirzaev, G., Ouddane, B., Beltrao, J., & Fujii, Y. (2020). The Impact of Salt Concentration on the Mineral Nutrition of Tetragonia tetragonioides. Agriculture, 10(6), 238.Yasuhito Sakuraba, Sang-Hwa Lee, Ye-Sol Kim, Ohkmae K. Park, Stefan Hörtensteiner, Nam-Chon Paek, Delayed degradation of chlorophylls and photosynthetic proteins in Arabidopsis autophagy mutants during stress-induced leaf yellowing, Journal of Experimental Botany, Volume 65, Issue 14, July 2014, Pages 3915–3925, https://doi.org/10.1093/jxb/eru008Swift, C. E., Jacobi, W., Schomaker, M., & Leatherman, D. (2002). Environmental disorders of woody plants. Gardening series. Diseases; no. 2.932.Jeyanny, V., Rasip, A. A., Rasidah, K. W., & Zuhaidi, Y. A. (2009). Effects of macronutrient deficiencies on the growth and vigour of Khaya ivorensis seedlings. Journal of Tropical Forest Science, 73-80.Ougham, H., Hörtensteiner, S., Armstead, I., Donnison, I., King, I., Thomas, H., & Mur, L. (2008). The control of chlorophyll catabolism and the status of yellowing as a biomarker of leaf senescence. Plant Biology, 10, 4-14.Maust, B. E., Espadas, F., Talavera, C., Aguilar, M., Santamaría, J. M., & Oropeza, C. (2003). Changes in carbohydrate metabolism in coconut palms infected with the lethal yellowing phytoplasma. Phytopathology, 93(8), 976-981.


Kenapa nombor adalah pengulangan simbol 0-9?

Pernahkah anda terfikir mengapa nombor yang kita gunakan kini terdiri daripada pengulangan simbol 0 hingga 9 sahaja? Sebenarnya terdapat banyak sistem nombor di dunia seperti sistem nombor Hindu-Arab, Rome, Yunani dan lain-lain. Terdapat perbezaan dan persamaan antara satu sistem nombor dengan sistem nombor yang lain. Contohnya, sistem nombor Rome mempunyai simbol bagi bilangan satu, lima, sepuluh, lima puluh, seratus dan seribu. Sistem nombor Yunani pula mengunakan abjad Yunani dan tidak mempunyai sifar, iaitu  dan seterusnya.

Sistem yang digunakan di dunia secara meluas adalah sistem nombor Hindu-Arab. Yang mengandungi sepuluh simbol iaitu:

0, 1, 2, 3, 4, 5, 6, 7, 8, dan 9.

Simbol ini juga dia terjemah dalam sistem tulisan lain seperti sistem tulisan Arab

Sistem tulisan Hindu-Arab ini semakin digunakan secara meluas sehingga menggantikan sistem nombor Rome yang dahulu lebih digunakan.

Kenapa satu set nombor adalah Sepuluh?

Sebenarnya tiada sebab yang pasti kenapa sepuluh. Kebanyakan kajian menyimpulkan sepuluh nombor berasal dari sepuluh jari yang digunakan sebagai salah satu cara membilang pada awal kehidupan manusia.

Hal ini dikatakan demikian kerana sebelum wujudnya sistem nombor masyarakat mengira mengunakan penjodoh bilangan. Contohnya, sekawan lembu, segenggam padi, sekepal pulut dan lain-lain. Apabila kehidupan bertambah kompleks penjodoh bilangan tidak lagi tepat untuk mengukur, maka sistem nombor digunakan oleh masyarakat secara meluas. Walaupun sistem 10 digunakan secara meluas tetapi terdapat juga golongan yang lebih gemar mengunakan sistem yang terdiri daripada dua belas set.

Persoalannya, mengapa mereka ini lebih gemar mengunakan satu set nombor yang terdiri daripada dua belas?

Sebenarnya sistem dua belas ini dikenali sebagai, sistem duodecimal. Sistem nombor ini menggunakan asas dua belas. Golongan yang lebih gemar mengunakan satu set dua belas nombor adalah kerana ia lebih mudah untuk mencari faktor sepunya. Apa pula faktor? Faktor ialah nombor yang boleh dibahagi dengan diri sendiri dan menghasilkan nombor bulat. Contohnya, faktor bagi 12 ialah 1, 2, 3, 4, 6 dan 12. Manakala faktor bagi 16 pula ialah 1, 2, 4, 8 dan 16. Ini menjadikan faktor sepunya bagi 12 dan 16 ialah 1, 2, dan 4.

Sebaliknya bagi nombor 10, faktornya ialah 1, 5 dan 10 sahaja, menjadikan faktor sepunya bagi 10 adalah terhad.

Selain itu, gandaan 12 juga digunakan dalam sistem nombor seperti darjah, masa, dozen dan tahun. Contohnya, luas bulatan adalah 360 darjah, yang mana 360 adalah hasil daripada 12 didarab 30. Kedua, masa terdiri daripada 24 jam, yang mana 24 ialah hasil darab 12 dan 2. Ketiga, satu dozen bersamaan 12 barang dan keempat, 12 bulan membentuk setahun.

Adakan anda tertanya-tanya mengapa wujudnya simbol sifar sedangkan ia tidak bernilai?

Sebelum adanya sifar masyarakat menghadapi masalah dalam menentukan perbezaan 12, 120, 102 dan seterusnya.

Setelah diwujudkan simbol sifar penulisan matematik menjadi lebih mudah. Simbol sifar digunakan sebagai nilai dan mengisi tempat kosong. Maksudnya, sifar, 0 bernilai kosong dan juga mengisi tempat sa, puluh, ratus yang bernilai kosong untuk membawa nilai yang berbeza.

Bagaimana pengulangan nombor menghasilkan nilai yang berbeza?

Adakah anda tertanya-tanya mengapa 11 ialah sebelas dan bukannya dua? Jawapan terletak pada sistem asas sepuluh yang diaplikasikan.

Sistem asas sepuluh menetapkan bahawa nombor bermula pada bahagian kiri ke kanan. Nombor paling kiri adalah dalam jujukan sa, puluh, ratus dan seterusnya. Nombor paling kiri, atau pada kedudukan sa, adalah nombor didarab 10 berkuasa 0, manakala pada kedudukan puluh adalah didarab 10 berkuasa 1 dan seterusnya.

Nombor hanyalah simbol yang diwujudkan bagi memudahkan manusia mengira dan menulis. Sistem nombor yang digunakan secara meluas adalah sistem nombor Hindu-Arab. Sistem ini mengaplikasikan sistem asas sepuluh. Terdapat banyak lagi sistem nombor lain yang wujud sebelum ini.

Kaplan, R. (1999). The nothing that is: A natural history of zero. Oxford University Press.Menninger, K. (2013). Number words and number symbols: A cultural history of numbers. Courier Corporation.Vasilyeva, M., Laski, E. V., Ermakova, A., Lai, W. F., Jeong, Y., & Hachigian, A. (2015). Reexamining the language account of cross-national differences in base-10 number representations. Journal of Experimental Child Psychology, 129, 12-25.


Saintis Terjumpa Secara tak Sengaja Organ Baru

Setelah beberapa kurun kita mengkaji berkaitan dengan badan manusia, kita merasa yakin sudah mengetahui secara keseluruhan organ dalam badan kita. Tetapi kepercayaan ini boleh jadi salah kerana saintis seringkali menjumpai sesuatu yang baru pada badan manusia.

Pada tahun 2018, pengkaji mendapati terdapat organ yang terbesar dalam badan kita dan lebih besar berbanding kulit kerana ia menyelaputi organ dan juga berada pada bawah permukaan kulit kita. Organ ini dinamakan sebagai interstitium. Dan pada hari ini, kita telah menjumpai lagi organ yang baru.

Penemuan ini dibuat oleh pakar onkologi di Institut Kanser, Netherland di mana mereka menggunakan satu mesin imbasan yang baru untuk membuat kajian pada pesakit yang mengalami kanser di bahagian kepala dan leher.

Mereka menggunakan mesin imbasan Positron Emission Tomography/ Computed Tomography berserta prostate-specific membrane antigen ligands(PSMA PET/CT) dimana mesin ini telah terbukti mengesan kanser prostat yang telah merebak ke bahagian badan yang lain.

Ketika mereka menggunakan mesin imbasan ini, mereka mendapati terdapat satu bahagian di bahagian kepala yang mempunyai kawasan yang terang. 100 orang pesakit yang melakukan imbasan ini menunjukkan imej yang sama.

Penemuan baru ini telah diterbitkan di dalam Jurnal Radiotherapy and Oncology dan mereka menyatakan bahawa ia adalah sepasang kalenjar air liur yang terletak di bahagian nasofarink iaitu di bahagian yang menghubungkan hidung dengan tekak.

Pengetahuan anatomi sebelum ini menyatakan terdapat 3 kalenjar air liur sahaja dalam badan kita iaitu kalenjar parotid, kalenjar submandibular dan kalenjar sublingual.

Lalu pasukan penyelidik ini meminta bantuan daripada pakar anotomi di Amsterdam di mana mereka memastikannya dengan melakukan pemeriksaan pada mayat yang mereka ada. Pakar antomi tersebut mengesahkan bahawa terdapat kalenjar di bahagian tersebut dan menamakan kalenjar itu sebagai kalenjar tubarial.

Dengan penemuan ini, ia akan membantu pakar oncologi yang menggunakan radioterapi ketika rawatan kanser tekak atau hidung untuk mengelakkan pancaran radioterapi ini terus ke kalenjar ini.Menurut mereka, ini mungkin salah satu sebab kenapa mereka yang menjalani rawatan radioterapi mengalami masalah untuk menelan. Dengan itu, rawatan yang lebih berkesan dan kurang kesan sampingan dapat diberikan kepada pesakit.

Scientists Accidentally Discover New Organ Inside The Human Head – IFLscience


Kegunaan Mikrob Untuk Merawat Air

Kerapkali kita sering mendengar gangguan bekalan air di negeri Selangor akibat pencemaran air sungai yang dijalankan oleh pihak yang tidak bertanggungjawab dalam memelihara dan menjaga kawasan sungai.  Perkara ini telah mengundang amarah para penduduk di kawasan tersebut kerana menyebabkan kegiatan harian mereka terjejas dek ketiadaan air.

Bahan buangan industri sememangnya mengandungi bahan pencemar organik dan tidak organik yang merbahaya justeru boleh menyebabkan pencemaran air yang teruk dengan mempengaruhi persekitaran anak sungai dan tanah di kawasan tersebut. Hal ini amatlah merbahaya kepada seluruh hidupan organisme seperti manusia, haiwan dan tumbuh-tumbuhan.

Di India misalnya, air kumbahan dan sisa pepejal sahaja telah menyumbang kepada satu pertiga daripada jumlah keseluruhan pencemaran air. Perkara ini telah menyebabkan 3.4 juta manusia telah menderita dan mati akibat daripada aktiviti perindustrian yang semakin pesat.

Jenis & Punca Bahan Pencemar Air

Bahan buangan dapat dibahagikan kepada 3 kategori.

1. Bahan buangan domestik.

Bahan buangan domestik adalah punca utama pencemaran air yang mengandungi bahan organik dan bukan organik. Bahan bukan organik adalah seperti klorida, sulfat, fosfat, natrium, potassium, kalsium, zat besi dan bahan yang mengandungi karbon.

Manakala bahan organik adalah seperti selulosa, kanji, lemak, protein dan urea. Pengaliran bahan buangan domestik kepada alam sekitar akan menggalakkan pertumbuhan fitoplankton yang menghasilkan fenomena air merah.

2. Bahan buangan industri

Bahan buangan industri juga merupakan sumber pencemaran air termasuklah bahan buangan daripada industri besi dan keluli, industri makanan dan industri bahan kimia. Air buangan daripada industri amat susah untuk diuraikan dan ini hanyalah boleh dilakukan dengan cara menggunakan bahan kimia.

3. Bahan buangan pertanian

Bahan buangan daripada aktiviti ini berpunca daripada penggunaan baja kimia dan racun serangga yang mudah meresap ke dalam tanah dan mencemari kawasan pengairan serta menyebabkan eutrofikasi air, keadaan di mana kandungan mineral dan nutrisi yang berlebihan di dalam air serta menyebabkan pertumbuhan alga. Pertumbuhan alga ini akan menyebabkan kekurangan oksigen di dalam air seterusnya menjurus kepada kematian hidupan air seperti ikan.

Tahu tak yang mikrob boleh merawat air kumbahan? Sesetengah orang mungkin mempunyai salah faham terhadap mikrob kerana mereka menyangka bahawa semua mikrob adalah jahat. Namun, tahukah anda mikrob amat penting kepada alam sekitar, ekonomi dan kehidupan sosial manusia. Ini dapat dibuktikan dengan penggunaan mikrob terhadap pelbagai keluaran produk seperti enzim, probiotik, bahan api seperti bioetanol dan gas hidrogen sejak berabad lamanya. Mikrob pun bekerja, bukan duduk saja.

Pada masa kini, mikrob berperanan dalam membersihkan sisa toksik daripada kegiatan industri. Enzim-enzim dalam mikroorganisme tersebut akan menguraikan bahan-bahan organik yang terdapat di dalam air kumbahan tersebut. Mikrob tersebut bekerja sebagai jurutera yang mengawal proses ekologi dalam memastikan proses rawatan air kumbahan tersebut berlaku.

Bioremediasi adalah sebuah sistem yang menggunakan mikroorganisme untuk menguraikan bahan pencemar yang terdapat di dalam air dan tanah beserta inovasi teknologi.

Teknik ini akan mengubah bahan toksik yang kompleks kepada produk yang tidak merbahaya kepada hidupan organisme seperti karbon dioksida (CO2), air (H2O), gula, asid dan biojisim mikrob yang tidak bertoksik melalui metabolisme sel mikrob tersebut.

Teknologi ini dapat menjimatkan kos dan mesra alam sekitar kerana tidak menghasilkan bahan buangan sebagai produk terakhir dalam proses tersebut. Malahan, teknologi ini akan lebih berkesan sekiranya digandingkan dengan proses fisiokimia yang lain seperti suhu, pH dan kehadiran nutrisi dalam menguraikan bahan pencemar tersebut.

Kepelbagaian Mikrob dalam Rawatan Air Kumbahan

Mikrob sebenarnya adalah kunci dalam proses kitaran air dan amat membantu dalam merawat air kumbahan serta menghasilkan tenaga. Berikut adalah kumpulan mikroorganisme yang digunakan untuk merawat air kumbahan.

Bakteria (Cronobacter sakazakii, Enterobacter aasburiae, Leclercia adecarboxylata, Klebsiella oxytoca, Bacillus sp., Escherichia coli, Chromobacterium vaccinia, Enterococcus thailandicus)Protozoa (Trachelophyllum pusillum, Vorticella microstoma, Chilodonella ucinata, Oprcularia coarctata, Aspidisca costata)Metazoa (Rotifers, nematodes)Bakteria filamen (Thiothrix sp., Alcanivorax borkumensis, Sphaerotilus natans)Alga (Euglena, Chlamydomonas, Oscillatoria, Synechocystis, Microcystis)Kulat (fungi) (Aspergillus, Penicillium, Fusarium, Absidia)

Kegunaan Mikrob dalam Industri

Industri yang menggunakan peranan mikrob untuk merawat air kumbahan adalah:

Industri makananIndustri farmaseutikalIndustri tekstilIndustri petrokimiaIndustri bahan letupanIndustri penyulingan

Penggunaan mikrob dalam rawatan air kumbahan dapat menyelamatkan sumber air, mengurangkan penggunaan tenaga serta menjimatkan kos. Teknologi ini juga dapat membantu memningkatkan kualiti udara dan air serta memperbaiki keberkesanan merawat air kumbahan hasil daripada aktiviti-aktiviti harian manusia.

Rani, N., Sangwan, P., Joshi, M., Sagar, A., & Bala, K. (2019). Microbes. Microbial Wastewater Treatment, 83–102.Dong, Q., Chen, Q., Li, Z., & Zeng, S. (2017). Application of Microbial Technology in Wastewater Treatment, 1-6.Rajaram, T., & Das, A. (2008). Water pollution by industrial effluents in India: Discharge scenarios and case for participatory ecosystem specific local regulation. Futures, 40(1), 56–69.


7 Khasiat Terung Kepada Kesihatan

Anda penggemar terung? Terung atau nama saintifiknya Solanum melongena adalah sayur yang enak dibuat sebagai lauk menggunakan pelbagai resepi seperti pajeri terung, terung goreng berlada, terung bakar, sambal terung, selain dijadikan campuran ke dalam masakan kari, gulai lemak, serta dalca. Tetapi adakah anda tahu apakah khasiat terung yang enak ini? Artikel ini akan menerangkannya.

Terung telah digunakan sebagai bahan dalam perubatan tradisional sejak beribu tahun yang lalu. Dalam sistem purba Ayurveda, pengamal perubatan menggunakan terung untuk merawat penyakit kencing manis dan akarnya digunakan untuk melegakan asma. Antara khasiat terung yang dibuktikan melalui kajian ialah:

Terung mengandungi pelbagai komponen antioksida seperti vitamin A dan C, yang membantu melindungi sel-sel badan daripada kerosakan. Kerosakan ini berpunca daripada bahan berbahaya yang dipanggil sebagai radikal bebas.

Pigmen antosianin yang memberi warna ungu kemerahan kepada terung turut mempunyai sifat antioksida. Menurut kajian, antioksida dapat membantu mencegah penyakit kronik seperti sakit jantung dan kanser.

Kajian makmal terhadap sel ada mendapati bahawa terung dapat memeliharanya daripada kerosakan DNA yang berisiko membawa penyakit kanser. Satu komponen yang digelar sebagai solasodine rhamnosyl glycosides (SRGs) mampu menyebabkan kematian sel kanser dan berupaya mencegah kanser daripada terjadi sekali lagi.

Tambahan pula, diet yang tinggi dengan buah-buahan dan sayur-sayuran sememangnya membantu mencegah beberapa jenis kanser. Namun, bukti tambahan masih diperlukan untuk memastikan kesan ini turut berlaku di dalam badan manusia.

3. Membantu mengurangkan risiko penyakit jantung

Kandungan antioksida di dalam sayuran buah ini berpotensi mencegah risiko penyakit jantung. Dalam satu kajian terhadap arnab, selepas diberi jus terung selama 2 minggu, kadar kolesterol jahat dan trigliserida menunjukkan penurunan.

Satu kajian lain pula menunjukkan haiwan yang diberi makan terung mentah atau terung bakar selama sebulan mempunyai fungsi jantung yang lebih baik dan serangan jantung yang berkurangan. Namun, kajian sedia ada tentang khasiat ini hanya terhad kepada haiwan dan dalam tabung uji. Kajian lebih mendalam terhadap fungsi jantung manusia masih diperlukan.

4. Membantu mengawal paras gula dalam darah

Sayura-sayuran seperti terung kaya dengan kandungan serat yang dapat melambatkan kadar penghadaman dan penyerapan nutrien ke dalam darah. Perkara ini membuatkan kenaikan gula dalam darah menjadi perlahan dan mencegah kenaikan gula yang drastik.

Selain itu, kandungan polifenol iaitu kompaun semula jadi di dalam tumbuh-tumbuhan turut melambatkan penyerapan gula dan meningkatkan penghasilan insulin lalu mencegah paras gula yang tinggi dalam darah.

Buat penghidap kencing manis, terung adalah salah satu sumber serat yang baik bagi mengawal paras gula.

5. Membantu mengawal berat badan

Oleh kerana terung mengandungi kalori yang rendah dan serat yang tinggi, ia menjadi antara pilihan makanan yang baik bagi menurunkan berat badan. Serat bergerak melalui sistem penghadaman dengan perlahan lalu memberi rasa kenyang yang lebih lama. Secawan terung hanya membekalkan kalori serendah 26 kcal.

6. Menambah baik fungsi kognitif

Kajian terhadap haiwan mendapati bahawa antosianin pada kulit terung berupaya memelihara membran sel otak daripada dirosakkan oleh radikal bebas.

Selain itu, antosianin juga berpotensi mencegah keradangan saraf dan memperbaik aliran darah ke otak. Perkara ini dapat mengelakkan kehilangan ingatan dan penurunan fungsi kognitif terutamanya dalam warga emas. Eksperimen di dalam makmal turut menunjukkan bahawa antosianin boleh mengurangkan penguraian lemak di dalam otak yang akan menyebabkan kerosakan sel.

7. Baik untuk kesihatan mata

Kerana kandungan antioksida yang tinggi, terung juga mempunyai sifat memelihara kesihatan mata. Ia dapat membantu mencegah degenerasi makular yang akan menyebabkan kehilangan penglihatan dalam individu lanjut usia.

Terung mengandungi bahan kimia yang dikenali sebagai solanina. Ada sesetengah dakwaan yang mengatakan solanina membuatkan keradangan semakin kronik serta menjadikan gejala artritis semakin teruk.

Namun begitu, tiada bukti kukuh yang menunjukkan bahawa kandungan solanina yang sedikit di dalam terung akan menjadikan penghidap artritis merasa semakin sakit. Tetapi buat individu yang mendapati sendi mereka semakin sakit selepas mengambil terung, adalah lebih baik untuk mengelakkannya.

Jangan lupa amalkan pemakanan yang seimbang, lengkap dengan sumber karbohidrat, protein, lemak, buah-buahan, serta sayur-sayuran seperti terung. Pemakanan yang seimbang membantu menjamin kesihatan yang lebih baik di masa akan datang.

Diharap artikel khasiat terung ini dapat memberikan sedikit sebanyak pencerahan berkenaan khasiat tumbuhan ini kepada anda.

Artikel Berkaitan: Cara Tanam Terung

Khasiat Tumbuh-tumbuhan yang lain

Snyder, C. (2017). 7 Surprising Health Benefits of Eggplants. – Healthline Ware, M. (2019). Eggplant health benefits and tasty tips. – Medical News TodayZelman, K. M. (2019). Health Benefits of Eggplant. – Webmd


10 Khasiat Ikan Salmon yang perlu anda tahu

Apakah khasiat ikan salmon kepada kesihatan? Artikel ini akan membincangkan beberapa khasiat ikan salmon yang bagus kepada kesihatan.

Salmon merupakan ikan yang popular dengan kangungan nutriennya yang pelbagai. Rasanya yang enak dan berlemak pasti memikat hati siapa sahaja yang memakannya. Salmon boleh dimasak dengan pelbagai cara dan ada juga yang makan secara mentah. Salmon mempunyai pelbagai khasiat, antaranya:

1. Kaya dengan lemak Omega-3

Salmon merupakan salah satu sumber omega-3 yang baik. Bagi 100 gram ikan salmon yang diternak, ia mengandungi 2.3 grams omega-3, manakala ikan salmon yang liar mengandungi 2.6 grams omega-3.

Omega-3 adalah lemak yang penting kerana ia tidak dapat dihasilkan dalam badan dan perlu diambil daripada sumber luar. Pelbagai kajian mendapati bahawa omega-3 membantu dalam mengurangkan keradangan dan risiko penyakit serta mengawal tekanan darah tinggi.

Mengambil sekurang-kurangnya dua sajian ikan salmon dalam seminggu dapat memenuhi keperluan omega-3 anda.

Artikel Berkaitan: Khasiat Asid Lemak Omega 3 dalam Makanan

Sama seperti jenis-jenis ikan yang lain, salmon merupakan sumber protein yang berkualiti tinggi. Protein memainkan peranan penting dalam sistem badan termasuklah bagi proses tumbesaran, membaiki tisu dan otot yang cedera, mengekalkan kesihatan tulang serta terlibat dalam proses biokimia di dalam dan luar sel.

Bagi mencapai tahap kesihatan yang optima, setiap hidangan perlu mengandungi sekurang-kurangnya 20-30 grams protein yang berkualiti tinggi. Bagi 100 gram salmon, ia mengandungi 22-25 grams protein.

Salmon mengandungi jumlah potassium yang tinggi. Apa yang lebih menarik lagi, jumlah potassium bagi salmon adalah lebih tinggi daripada pisang.

100 gram salmon mengandungi 363 milligram potassium, manakala 100 grams pisang mengandungi 241 milligrams potassium.

Potassium membantu untuk mengawal tekanan darah serta mengurangkan risiko stroke. Analisis besar dari 31 kajian mendapati bahawa penambahan potassium dalam diet yang tinggi sodium dapat mengurangkan tekanan darah secara signifikan.

Salah satu cara potassium menurunkan tekanan darah adalah dengan mencegah pengekalan air berlebihan dalam badan.

Selenium merupakan mineal yang terdapat dalam tanah dan juga makanan tertentu. Ia merupakan mineral jejak (trace minerals), bermaksud badan kita hanya memerlukan dalam jumlah yang sangat sedikit. Pun begitu, pengambilan selenium yang mencukupi adalah penting.

Beberapa ajian mendapati bahawa selenium membantu mengekalkan kesihatan tulang, mengurangkan risiko kanser dan mengurangkan antibodi tiroid bagi orang yang mempunyai penyakit tiroid autoimun.

100 gram salmon mengandungi 25 hingga 50 mikrogram selenium.

5. Mengandungi antioksidan Astaxanthin

Astaxanthin merupakan karotenoid yang memberi salmon warnanya yang kemerah-merahan. Ia merupakan satu komponen yang mempunyai beberapa kesan baik kepada kesihatan.

Astaxanthin kurangkan risiko penyakit jantung dengan mengurangkan pengoksidaan kolesterol LDL (‘jahat’) dan meningkatkan kolesterol HDL (‘baik’).

Selain itu, astaxanthin bekerjasama dengan omega-3 untuk melindungi otak dan sistem saraf daripada keradangan.

Tambahan pula, astaxanthin membantu meningkatkan kesihatan kulit dan membuatkan anda kelihatan lebih muda.

Salmon mengandungi 0.4-3.8 mg astaxanthin per 100 grams.

6. Mengurangkan risiko penyakit jantung

Oleh kerana kandungan omega-3nya yang tinggi, salmon dapat meningkatkan kandungan omega-3 dalam darah. Kebanyakan orang mempunyai kandungan omega-6 lebih banyak berbanding omega-3 dalam darah. Terlalu banyak omega-6 akan meningkatkan risiko penyakit jantung.

Dalam satu kajian yang dijalankan selama 4 minggu terhadap lelaki dan wanita sihat, pengambilan salmon sebanyak 2 sajian seminggu dapat meningkatkan paras omega-3 dalam darah kepada 8-9%, serta menurunkan paras omega-6.

Selain itu, pengambilan salmon juga dapat menurunkan paras trigliserida dan meningkatkan paras omega-3 lebih banyak daripada suplemen minyak ikan.

7. Mengawal berat badan

Pengambilan salmon dapat mengawal berat badan anda. Seperti sumber protein yang lain, ia akan mengatur hormon yang mengawal selera dan membuatkan anda rasa kenyang.

Para penyelidik berpendapat bahawa omega-3 dalam salmon dan ikan berlemak yang lain dapat mendorong kepada penurunan berat badan dan mengurangkan lemak di kawasan abdomen bagi individu yang berlebihan berat.

Tambahan pula, salmon mempunyai kalori yang rendah. 100 gram salmon yang dipelihara mengandungi 206 kalori, manakala salmon yang liar mengandungi 182 kalori.

8. Dapat membantu melawan keradangan

Masalah keradangan adalah punca utama bagi penyakit kronik seperti kencing manis, kanser dan penyakit jantung.

Beberapa kajian mendapati bahawa pengambilan salmon yang kerap membantu mengurangkan keradangan bagi individu yang berisiko penyakit.

9. Melindungi kesihatan otak

Kedua-dua ikan berlemak dan minyak ikan didapati dapat mengurangkan simptom depresi dan kegelisahan, melindungi kesihatan otak bayi dalam kandungan serta mengurangkan risiko demensia dan kehilangan ingatan yang berkait dengan usia tua.

10. Tinggi Vitamin B

Salmon merupakan sumber vitamin B yang sangat bagus. Vitamin B terlibat dalam beberapa proses dalam badan, temasuklah menukar makanan yang anda makan kepada tenaga, membentuk dan membaiki DNA dan mengawal keradangan. Dlama 100 gram salmon, jumlah vitamin B adalah seperti berikut:

Vitamin B1 (thiamin): 18% daripada RDIVitamin B2 (riboflavin): 29% daripada RDIVitamin B3 (niacin): 50% daripada RDIVitamin B5 (pantothenic acid): 19% daripada RDIVitamin B6: 47% daripada RDIVitamin B9 (folic acid): 7% daripada RDIVitamin B12: 51% daripada RDI

*RDI (Recommended Dietary Intake)

Ikan salmon mempunyai banyak khasiat kepada kesihatan. Pengambilan salmon sebanyak 2 sajian seminggu dapat mencapai keperluan nutrien anda serta mengurangkan risiko penyakit.

Khasiat Tumbuh-tumbuhan yang lain

Du, S., Jin, J., Fang, W., & Su, Q. (2015). Does Fish Oil Have an Anti-Obesity Effect in Overweight/Obese Adults? A Meta-Analysis of Randomized Controlled Trials. Plos One, 10(11). doi:10.1371/journal.pone.0142652Seth, A., Mossavar-Rahmani, Y., Kamensky, V., Silver, B., Lakshminarayan, K., Prentice, R., . . . Wassertheil-Smoller, S. (2014). Potassium Intake and Risk of Stroke in Women With Hypertension and Nonhypertension in the Women’s Health Initiative. Stroke, 45(10), 2874-2880. doi:10.1161/strokeaha.114.006046Spritzler, F. (2016, December 20). 11 Impressive Health Benefits of Salmon. Retrieved October 23, 2020, from HealthlineThorsdottir, I., Tomasson, H., Gunnarsdottir, I., Gisladottir, E., Kiely, M., Parra, M. D., . . . Martinéz, J. A. (2007). Randomized trial of weight-loss-diets for young adults varying in fish and fish oil content. International Journal of Obesity, 31(10), 1560-1566. doi:10.1038/sj.ijo.0803643


Cara Buat Roket Air yang Betul dan Mudah

Bagaimanakah cara buat roket air yang betul? Artikel ini akan menerangkan cara penghasilan dan pembuatan roket air yang anda boleh ikuti.

Anda semua pernah terlibat dengan pembuatan roket air? Tidak kiralah di peringkat sekolah, matrikulasi, universiti ataupun di mana sahaja. Kebanyakannya pihak sekolah khususnya guru-guru Fizik ada menganjurkan pertandingan merekacipta roket air. Pertandingan ini biasanya dipertandingkan selepas pelajar belajar matapelajaran Fizik.

Perkara yang paling dititikberatkan adalah pelajar perlu tahu beberapa prinsip fizik dalam pembuatan roket yang paling sempurna. Kejayaan menghasilkan roket air dapat mencetuskan minat pelajar khususnya untuk terus belajar mata pelajaran Fizik. Hal ini demikian kerana situasi yang berlaku di sekeliling kita berkait rapat dengan ilmu Fizik. Artikel ini akan mengulas lebih lanjut cara pembuatan roket air dan apakah prinsip fizik yang mesti diketahui semasa merekacipta roket air.

Sebelum merekacipta roket air, fahamkan dulu bagaimana cara kerja roket udara. Umum sedia maklum dalam roket terdapat 2 bahan bakar utama yang sangat penting iaitu hidrogen dan cecair. Kedua- dua gas bercampur dalam kebuk pembakaran. Seterusnya, hasil pembakaran 2 gas tersebut menghasilkan gas ekzos dan dipaksa keluar dengan halaju yang tinggi menyebabkan penghasilan momentum yang tinggi ke belakang roket.

Pada masa yang sama, momentum yang sama magnitud tetapi berlainan arah iaitu arah depan dapat dihasilkan dan menyebabkan roket meluncur ke hadapan.  Kelajuan roket semakin bertambah kerana beberapa faktor iaitu jisim bahan bakar semakin berkurangan, ketumpatan udara semakin berkurang dan bahagian roket yang kosong ditanggalkan.

Itulah sedikit sebanyak teori penerbangan roket udara. Terdapat beberapa prinsip fizik yang digunakan iaitu Hukum Newton Ketiga dan Prinsip Keabadian Momentum di samping hukum tekanan dan daya.

Bentuk rekaan roket air memainkan peranan yang penting dalam memastikan ia meluncur mengenai tepat dengan sasaran yang ditetapkan. Pertama, bahan yang digunakan mestilah daripada botol air plastik kerana ringan dan mudah untuk terbang ke atas.

Seterusnya, bahagian depan roket mestilah runcing atau tajam, untuk mengurangkan rintangan udara. Bahagian sayapnya pula mestilah berbentuk aerofoil yang mengaplikasikan Prinsip Bernoulli sama seperti  konsep sayap kapal terbang, halaju yang tinggi menghasilkan tekanan yang rendah, perbezaan tekanan menghasilkan satu daya angkat ke atas dan membantu roket terbang lebih jauh.

Tambahan itu isipadu air di dalam  botol mestilah satu pertiga daripada isipadu bekas, untuk membolehkan lebih ruang untuk udara termampat. Selain itu, sudut pelancaran yang terbaik ialah sebanyak 45° dalam menghasilkan jarak yang lebih jauh dan jatuh secara projektil.

2 biji botol air 1.5L, Pita Pelekat, gam, gunting, pensel, pembaris, pisau, pensel, kotak tebal/mounting board/craftboard, plastisin

Cara Buat Roket Air

Bahagikan sebiji botol air kepada satu pertiga bahagian. Ambil bahagian atasnya sahaja. Masukkan plastisin ke dalam bahagian atas botol dijadikan pemberat supaya roket dapat jatuh tegak.Kemudian, lekatkan menggunakan pita pelekat bahagian muncung tadi dengan botol air pada bahagian bawah pada sebiji botol lagi. Gunakan pita pelekat yang banyak supaya sambungan kedua-dua botol betul-betul kemas.Seterusnya, tanda 3 atau 4 garisan selari pada hujung bawah botol untuk dilekatkan sayapnya menggunakan marker. Potong bentuk sayap yang dikehendaki dan bahagian tepi sayap dibahagi dua untuk tujuan perlekatan pada botol dan dilekat dalam keadaan tegak dan selari.Roket siap dipasang dan sedia untuk dilancarkan menggunakan pelancar roket.

Contoh Roket Air. Sumber

Sasaran untuk roket jatuh (landing) handaklah ditetapkan mengikut jarak yang sesuai. Sebenarnya jarak landing bergantung pada tekanan ataupun bergantung pada kekuatan angin pada hari kejadian. Sekarang, lihat bagaimana cara kerja roket air.

Letakkan air sebanyak satu pertiga daripada isipadu keseluruhan roket. Seterusnya, menggunakan pam basikal pam ke dalam muncung roket yang disambungkan dengan pelancar roket.pelancar roket kebanyakannya diperbuat dengan sambungan paip PVC dengan kaedah penyambungan yang betul. Setelah di pam, udara akan masuk ke dalam botol yang mengandungi air.

Molekul-molekul gas akan berlanggar dengan molekul-molekul air dan menyebabkan kedua-dua molekul saling berlanggar dengan dinding botol. Tekanan gas boleh ditingkatkan dengan mengurangkan isipasu air dan menambah bilangan zarah-zarah gas (dengan mengepam lebih udara masuk dalam botol). Hukum tekanan mangatakan daya bergantung pada luas permukaan. Tekanan dalam botol bergantung pada luas muncung botol tersebut.

Kemudian, tarik pengunci yang bersambung antara pam dan botol air. Apabila pengunci ditarik, air di dalam botol akan keluar dengan halaju yang tinggi menyebabkan momentum terhasil ke belakang roket. Bertepatan dengan Hukum Newton Ketiga yang melibatkan Prinsip Keabadian Momentum, apabila satu momentum terhasil (momentum ke belakang roket,) maka satu lagi momentum ke hadapan akan terhasil yang dinamakan daya tujahan. Maka roket akan meluncur ke hadapan dan akan jatuh pada sasaran bergantung pada angin pada hari kejadian dan reka bentuk roket juga memainkan peranan yang amat penting.

Cara Roket Air Meluncur

Banyak situasi dan aktiviti yang melibatkan pelbagai prinsip Fizik. Pelajar- pelajar sekolah perlu didedahkan dengan pelbagai aktiviti sains yang menyeronokkan dan secara langsung mereka dapat menanam minat untuk terus menerokai ilmu-ilmu Fizik khususnya.

Selain itu, selain daripada pembelajaran teori di dalam kelas, mereka dapat mempraktikkan ilmu Fizik berdasarkan pelbagai pertandingan reka cipta yang dianjurkan. Teknik pendedahan yang pelbagai bentuk juga dapat menarik minat orang ramai dan sekaligus dapat menambahkan ilmu pengetahuan.

Semoga artikel cara buat roket air ini dapat membantu terutamanya para pelajar.

“PANITIA FIZIK SMK KLEBANG BESAR, MELAKA: LATIHAN.” PANITIA FIZIK SMK KLEBANG BESAR, MELAKA, 2012, Accessed 23 Oct. 2020.Suhany, Lily. “Roket Air.” Blogspot.Com, 2010, Accessed 23 Oct. 2020.UPSI. “Eportfolio: PROJECT.” Eportfolio, 2013,  Accessed 23 Oct. 2020.Prinsip Bernoulli. Farah Hazwani – Root of ScienceHukum Newton, Farah Hazwani – Root of Science


Cara Tanam Terung yang Betul di Rumah

Bagaimanakah Cara Tanam Terung yang betul dan untuk menghasilkan buah yang berkualiti? Artikel ini akan membincangkan cara penanaman terung yang betul dan anda boleh ikuti.

Keperluan Asas Penanaman Terung
Jenis Terung
Bahan dan Peralatan untuk Penanaman
Penyediaan Tanah
Penyediaan Anak Benih
Penyiraman
Pembajaan
Sungkupan
Penyediaan Sokongan
Kawalan Serangga dan Penyakit
Penuaian Hasil

Terung merupakan salah satu jenis sayuran bewarna ungu yang memiliki khasiat dan unsur-unsur nutrisi seperti serat, mineral, kalsium, vitamin K serta bioflavonoid. Terdapat pelbagai jenis terung sebenarnya di muka bumi ini. Akan tetapi yang menjadi pilihan utama dan komersial dalam pasaran Malaysia adalah terung jenis ini.  Nama umum bagi terung ini ialah Terung Peparu. Penanaman terung pada hari ini, sangatlah menguntungkan dan berpotensi untuk terus dimajukan bagi rakyat Malaysia.

Kalau di pasaran, terung ini pada hari ini, di sekitar daerah Melaka, harga sekilo terung jatuh pada harga RM3.50 berdasarkan laporan harga purata terkini peringkat ladang komoditi harian yang dikeluarkan oleh FAMA. Berikutan daripada itu, sudah terang lagi bersuluh, sudah terserlah potensi pasarannya. Oleh itu, semakin ramailah yang mula bergiat bercucuk tanam pada hari ini setelah melihat harganya yang terkini.

Tidak kira untuk skala kecil ataupun besar. Ianya tetap menguntungkan. Walaubagaimanapun, fokus saya pada hari ini adalah tentang permulaan penanaman terung di rumah. Untuk artikel kali ini, saya akan mengupas cara tanam terung sendiri di rumah.

Artikel Berkaitan: Khasiat Terung yang anda Perlu Tahu

Keperluan Asas Untuk Penanaman Terung

Tanaman ini boleh ditanam atas pelbagai jenis tanah seperti tanah gambut, bris dan tanah lombong. Tanah-tanah yang seperti dinyatakan mengandungi kandungan organik yang tinggi dan mempunyai kadar larut resap air yang tinggi. Untuk lebih keberkesanan, tanamlah pada tanah gembur berpasir kawasan yang mempunyai cuaca panas berpanjangan serta tanah yang mampu meresap air dengan sempurna adalah yang paling ideal untuk tanaman ini.

Untuk faktor suhu pula, ianya sesuai ditanam pada kawasan bersuhu sekitar 25 – 35 °C untuk hasil yang lebih maksima. Selain daripada itu, untuk keperluan air pula, kadar kelembapan minimum untuk tanaman ini iaitu pada taburan hujan 34cm sehingga 51cm setahun. Untuk keperluan lain seperti pH pula, disyorkan pada tanah yang berkondisi neutral dalam lingkungan 5.5 – 6.8. Sebaiknya, anda melakukan pengapuran terlebih dahulu bagi meneutralkan kembali keadaan tanah.

Terdapat pelbagai Varieti untuk tanaman terung. Ia adakah:

Bahan dan Peralatan untuk Penanaman

Perkara yang perlu ada ketika ingin melakukan penanaman terung adalah:

Biji benih terung.Campuran tanah, pasir, dan tahi ayam atau kompos.Polibeg (boleh digantikan dengan pasu sekiranya tiada)

Penyediaan Tanah Untuk Tanaman Terung

Pertama sekali, untuk memulakan apa-apa jenis penanaman, tanah perlu disediakan terlebih dahulu sebagai media penanaman. Untuk penanaman terung, sediakan campuran 3 jenis bahan iaitu tanah, tahi ayam atau kompos dan pasir. Sebagai formula mudah, sediakan 3 bahagian tanah, 1 bahagian tahi ayam atau kompos, dan 1 bahagian pasir. Setelah dicampur sebati, isikan campuran tanah tadi ke dalam polibeg dalam kuantiti sehingga 5cm dari paras permukaan polibeg.

Untuk penanaman terus ke dalam polibeg, anda boleh tanam terus 3 – 4 biji benih sedalam 2 – 5cm. Sekiranya anda mempunyai dulang penyemaian atau pot tray, anda boleh menggunakannya tanpa sebarang halangan kerana dengan penggunaannya, kawalan penyakit dan perosak lebih mudah dipantau.

Kemudian setelah 4 minggu selepas penanaman, pokok yang mulai tumbuh boleh terus dipindahkan ke dalam polibeg yang sesuai. Manakala jika ditanam terus pada batas, pastikan jarak antara pokok adalah 90cm bagi memastikan tiada persaingan terhadap penyerapan nutrien baja.

Untuk program penyiraman pula, siram tanaman sebanyak 2 kali sehari iaitu pada awal pagi dan lewat petang. Sekiranya hari hujan, tidak perlu lagi untuk menyiram. Penyiraman boleh dilakukan secara manual ataupun automatik jika menggunakan sprinkler. Ianya bergantung kepada sistem yang anda aplikasikan untuk penanaman anda.

Untuk pembajaan, penggunaan baja 15:15:15 ataupun NPK Hijau sebanyak 30g sepokok sebagai pembajaan pertama. Manakala untuk pembajaan kedua dan seterusnya dilakukan menggunakan baja 12:12:17 atau NPK Biru sebanyak 40 – 50g sepokok setiap selang 2 minggu sebelum tumbuh putik bunga. Cara menabur baja adalah pada keliling dengan jarak 15 – 20cm dari kanopi tanaman.

Penggunaan sungkupan bagi tanaman terung adalah bertujuan menyekat pertumbuhan rumpai dalam polibeg yang boleh mengganggu pertumbuhan terung sekiranya tidak dikawal. Rumpai yang tumbuh akan mendominasi nutrien pada baja lalu merencat pertumbuhan tanaman jika tidak dibuang. Sediakanlah rumput-rumput kering atau sabut kelapa sebagai penutup bahagian permukaan tanah tadi.

Kayu sokongan juga perlu disediakan kerana pokok akan mudah tumbang setelah ianya mula berbuah disebabkan tidak mampu menampung berat buah. Oleh itu sediakan kayu berukuran 1.2m panjang lalu, dipacak dan diikat bersama pokok bagi mengukuhkan posisi pokok tadi.

Kawalan Serangga dan Penyakit

Bagi mengawal serangga dan penyakit, langkah-langkah kawalan secara semburan perlulah dijalankan bagi memastikan jaminan kualiti dan kuantiti hasil yang terbaik. Untuk penanaman terung, serangga yang secara umumnya menjejaskan produktiviti terung adalah seperti kumbang kutu (Epilachna indica), pengorek pucuk dan buah (Leucinodes orbonalis), serta kutu daun (Aphis sp.).

Untuk langkah pengawalannya, lakukan semburan dengan racun serangga carbaryl pada kadar 10g untuk 4 liter air bagi mengawal kutu daun, kumbang kutu dan pengorek buah. Manakala antara penyakit utama yang menyerang tanaman terung adalah penyakit reput buah dan bintik daun.

Sekiranya tidak dikawal pada peringkat awal, penyakit ini akan merebak keseluruh tanaman. Sebagai langkah pengawalan reput buah, lakukan semburan dengan menggunakan racun kulat maneb pada kadar yang sama dengan racun serangga iaitu 10g untuk 4 liter air. Akhir sekali untuk mengawal bintik daun, gunakan 3g racun kulat benomyl untuk 4 liter air sebagai langkah pengawalannya.

Proses pemetikan buah terung sudah mula dijalankan setelah 10 minggu selepas penanaman. Kebiasaannya, anggaran hasil yang yang boleh dituai pada sebatang pokok adalah sekitar 1kg. Bagi cara pemetikan buah ini, adalah sebaiknya menggunakan pisau, gunting kebun atau sekateur dan kerat pada bahagian tangkai buah untuk hasil yang lebih kemas.

Pertanian ini sudah semestinya sebuah lubuk perniagaan yang menguntungkan. Cuma, ianya bergantung kepada kita samada mahu atau tidak mengusahakannya. Sudah tahu cara, sudah tahu pengendaliannya. Diharap artikel cara tanam terung ini dapat memberikan sedikit sebanyak idea untuk anda menanam terung di rumah.

Beli Benih Terung Panjang di Sini

Beli Benih Terung Bulat di sini

Cara Tanam pokok lain yang anda perlu tahu:

Buletin Teknologi MARDI (2013).Penanaman terung secara fertigasi. Bil. 3: 19 – 24.Info Tani Jabatan Pertanian (2008). Panduan menanam terung. No IT: 83/10.08/55R


Apa itu Latok dan Khasiat-nya?

Negara kita bukan sahaja terdiri daripada pelbagai bangsa, malah berbagai-bagai suku kaum. Ini menjadikan Malaysia kaya dengan bermacam-macam makanan unik yang mempunyai keistimewaan dan nilainya yang tersendiri. Bagi masyarakat di semenanjung Malaysia, makanan bernama ‘latok’ mungkin agak asing dan tidak biasa dimakan. Namun, bagi mereka yang menetap di Sabah, latok adalah makanan tradisi, terutamanya bagi masyarakat Bajau dan Sulu.

Dalam istilah saintifik, latok dikenali sebagai Caulerpa lentillifera, iaitu sejenis rumpai laut. Rumpai laut ialah tumbuhan laut yang dikenali sebagai alga, dan berbeza mengikut pigmen warna aslinya seperti merah, hijau, atau perang. Latok ialah sejenis rumpai laut berwarna hijau. Oleh kerana biji-biji latok menyerupai buah anggur, ia turut digelar sebagai umibudo (anggur laut) dalam bahasa Jepun.

Rumpai laut ini ialah tumbuhan berstolon (jenis batang kecil yang tumbuh menjalar dan mengeluarkan pucuk dan akar pada bahagian hujung) dan boleh tumbuh sehingga mencapai ketinggian 10 cm.

Selain itu, rupa latok yang seakan-akan sama seperti telur ikan menjadikannya turut dipanggil sebagai kaviar hijau. Tekstur latok yang rangup dan ‘meletup’ apabila digigit akan memberi pengalaman yang sama seperti memakan kaviar telur ikan.

Tumbuhan ini mempunyai rasa yang agak masin dengan kesegaran air laut. Di Jepun, secara tradisional, latok atau umibudo dituai daripada dasar lautan. Namun, berikutan permintaan yang tinggi di pasaran, kini, kebanyakan umibudo diternak dan dituai daripada ladang tempatan.

Bagaimana rumpai laut ini dimakan?

Di negara luar seperti Jepun, tumbuhan ini diternak dan dituai lalu dinikmati secara segar dan mentah. Bagi masyarakat Sabah pula, latok biasanya dimakan sebagai ulam bersama-sama nasi, lauk-pauk dan sayur-sayuran lain. Ia juga boleh dimakan begitu saja bersama perahan limau kasturi dan cili padi.

Di negara jiran seperti Filipina, tumbuhan ini dibersihkan dan dimakan mentah begitu sahaja atau ditambah dengan hirisan tomato, bawang, mangga, dan sos ikan.

Organisma marin seperti rumpai laut sememangnya tinggi dengan kandungan komponen bioaktif semula jadi. Selain itu, kandungan makro- dan mikronutrien di dalam latok juga memberikan pelbagai khasiat. Antaranya ialah:

1. Antioksida dan anti-bakteria

Satu kajian baharu yang dijalankan secara spesifik ke atas spesis rumpai laut Malaysia atau latok membuktikan bahawa ianya mempunyai kesan antioksida dan anti-bakteria yang tinggi terhadap bakteria Staphylococcus aureus.

2. Mengawal paras gula dalam darah

Ekstrak tumbuhan rumpai laut ini didapati dapat meningkatkan penghasilan insulin dan pengambilan gula dari dalam darah oleh sel lemak. Oleh itu, hasil kajian mencadangkan bahawa latok berpotensi dalam membantu mengawal gula dalam darah dan mencegah diabetes.

3. Menyumbang kepada kesihatan jantung

Kandungan asik lemak tidak tepu dalam latok berupaya mengurangkan kadar kolesterol, meningkatkan keanjalan salur darah, memelihara struktur kolagen arteri, lantas mencegah penyakit kardiovaskular seperti strok dan serangan jantung.

4. Membantu mencegah kanser

Melalui satu kajian, oligosakarida yang terhasil daripada tumbuhan latok melalui rawatan asid mampu mengurangkan jumlah sel kanser payudara. Kesan ini dipercayai berikutan fungsi rumpai laut untuk menyebabkan apoptosis (kematian) sel kanser tersebut berlaku.

5. Menguatkan tulang dan sendi

Rumpai laut atau latok kaya dengan kandungan protein, kalsium, dan asid lemak tidak tepu seperti omega-3, yang berkesan melegakan keradangan dan mengurangkan gejala artritis.

6. Membantu mencegah Goiter

Dalam 100 gram latok, terdapat kira-kira 1.8 miligram iodin. Individu kekurangan iodin berisiko mempunyai tubuh yang tidak mampu menghasilkan hormon tiroid mencukupi lalu mengakibatkan goiter. Selain keju, telur, ikan air masin, dan kerang, rumpai laut juga merupakan salah satu sumber makanan yang membekalkan iodin.

7. Menghasilkan kulit dan rambut yang lebih sihat

Kandungan lemak di dalam tumbuhan ini membantu memelihara membran sel, memperbaiki keanjalan, dan mengurangkan kebolehtelapan (permeability) dinding salur darah bagi mengurangkan gejala kulit kering.

Selain itu, kandungan vitamin A dan C di dalam latok juga mampu menghasilkan kolagen dan antioksida. Oleh itu, ia dianggap sebagai ‘bahan kosmetik semula jadi’ yang menambah baik kesihatan kulit dan rambut, serta melambatkan proses penuaan.

Khasiat Tumbuh-tumbuhan yang lain

Bahagian Pembangunan Akuakultur. (2018). Rumpai laut. Caulerpa lentillifera (PROSEA). (2016).Caulerpa lentillifera J. Agardh. – GlobinmedEn, T. (2020). All About Umibudo (Sea Grapes) – Where to Buy, Recipe, and More! NHK Foods. Enjoy the Health Benefits of Delicious Sea Grapes – Green Caviar.Nur Afifah. (2020). Kenali Latok, Makanan Sabah yang Jadi Trend ‘Mukbang di Malaysia’. – I love BorneoYap, W. F., Tay, V., Tan, S. H., Yow, Y. Y., & Chew, J. (2019). Decoding Antioxidant and Antibacterial Potentials of Malaysian Green Seaweeds: Caulerpa racemosa and Caulerpa lentillifera. Antibiotics (Basel, Switzerland), 8(3), 152.


Ilusi Jirim

Secara umumnya, kita mengetahui bahawa alam semesta yang kita diami ini terdiri daripada jirim. Khususnya jirim normal, jirim gelap dan tenaga gelap. Namun yang dapat dikecap oleh pancaindera hanyalah objek yang terdiri daripada jirim normal. Samada dari sekecil-kecil buah pis hinggalah sebesar planet, semuanya terdiri daripada jirim.

Hanya komposisi zarah sub-atomik setiap jirim yang membezakan sifat antara satu objek kepada satu objek yang lain. Jika sekiranya kita ambil sebiji kacang pis dan meletakkannya di bawah kanta pembesar dengan kuasa pembesaran super, kemudian tingkatkan kuasa pembesaran sambil memerhatikannya, apakah yang akan kita temui?

Mulanya kita akan menemui atom yang membentuk kacang pis tersebut. Ia terdiri daripada nukleus dan elektron. Di mana nukleus terdiri daripada proton dan neutron. Namun jika kita zoom lebih jauh dari itu ke peringkat zarah sub-atomik, apakah yang akan kita temui? Telusuri hingga akhir artikel ini untuk meneroka jawapannya.

Jirim adalah segala sesuatu yang membentuk objek fizikal. Syarat bagi jirim ada dua, iaitu, haruslah mempunyai jisim dan memenuhi ruang. Sekiranya sesuatu zarah itu tidak memenuhi mana-mana antara dua syarat ini, maka ianya tidak boleh dikenali sebagai jirim. Sebagai contoh zarah yang tidak mempunyai jisim (massless particle) seperti foton iaitu zarah asas cahaya.

Ini bermaksud, cahaya yang tidak mempunyai jisim juga tidak mempunyai berat. Sekiranya kita mengumpulkan 1 tera zarah foton sekalipun dalam satu bekas, ianya tidak akan mempunyai berat. Contoh paling mudah bagi jirim pula adalah manusia. Anda dan saya. Kita mempunyai jisim, yang jika dikalikan dengan graviti menghasilkan unit berat, dan kita juga memenuhi ruang. Maksudnya jika terdapat sebuah bilik kecil dimuatkan dengan 20 orang, maka bilik tersebut akan penuh.

Berbalik kepada persoalan kita, jika sekiranya kita zoom ke dalam sesuatu jirim, selepas menemui atom, kemudiannya proton dan neutron dalam nukleus, serta elektron. Kemudian kita akan memasuki dunia kuantum dan menemui zarah elementary iaitu quarks yang membentuk proton dan neutron dan elektron.

Terdapat banyak lagi zarah elementary yang lain contohnya foton, dan Higgs Boson yang dikenali sebagai zarah Tuhan (God particle). Kesemua zarah elementary ini dijadualkan dalam Standard Model of Elementary Particles yang memaparkan jenis dan ciri mereka, seperti mana jadual berkala dalam Kimia yang mendokumenkan kesemua elemen yang dikenalpasti terdapat di dunia. Jadual ini sentiasa di kemaskini dari semasa ke semasa.

Rajah 1 Skala zarah sub-atomik

Zarah Elementary yang disusun seperti Jadual berkala unsur

Di sebalik zarah elementary

Jadi, ada apa dengan zarah elementary ini? Sekarang kita telah memasuki perbincangan mengenai dunia kuantum, di mana hukumnya berbeza dengan dunia Fizik klasik. Penemuan mengenai dunia kuantum ini biasanya membingungkan sehingga ahli Fizik terkenal dari Denmark, Niels Bohr mengatakan bahawa

“jika mekanik kuantum tidak mengejutkan anda, anda belum memahaminya”

Ciri zarah elementary ini dibahagikan kepada tiga kategori yang setiap satunya adalah pasangan iaitu “up” dan “down”, “charm” dan “strange”, dan akhirnya “top” dan “bottom”. Jika kita meneliti dan memerhatikan zarah ini, kita tidak dapat menemui sebarang sifat dan struktur fizikal yang tetap. Yang ada hanyalah potensi dan kebarangkalian. Tiada kepastian.

Ini kerana, di peringkat ini, zarah elementary ini bukan lagi sesuatu “benda”. Sebaliknya hanyalah pusaran dan penumpuan tenaga yang secara terus-terusan berputar dan bergetar, masing-masing memancarkan ciri tenaga tersendiri, menghasilkan ilusi kewujudannya. Ya, asas kepada dunia hanyalah tenaga. Ahli Fizik Jerman, Karl Heisenberg yang terkenal dengan penemuan konsep ketidaktentuan Heisenberg mengatakan bahawa

“zarah elementary adalah tidak nyata, ia membentuk dunia potensi dan kebarangkalian berbanding satu benda atau fakta”

Oleh itu, jika kita zoom paling dalam pada mana-mana objek, apa yang kita lihat adalah: kosong. Tiada apa-apa yang dapat dilihat lagi kerana yang ada hanyalah tenaga, bukan sesuatu yang bersifat fizikal.

Jadi, apakah yang membentuk alam semesta?

Bergantung. Tiada jawapan yang mutlak terhadap persoalan ini. Ianya bergantung kepada paradigma pemikiran seseorang dan tahap yang dibincangkan. Oleh itu, jika berdasarkan Fizik klasik, dunia ini terdiri daripada jirim. Namun berdasarkan kajian terbaru dari NASA, alam semesta ini, termasuk kesemua yang di bumi, di langit dan luar angkasa terdiri daripada 68% tenaga gelap, 27% jirim gelap manakala hanya 5% terdiri daripada jirim yang boleh kita kecap dengan pancaindera.

Kesemua yang kita lihat ini, hanyalah 5%. Dan 5% ini juga, hasil daripada pusaran dan penumpuan tenaga. Maka penulis cenderung kepada pandangan asas kepada segalanya adalah tenaga. Ironinya, dunia fizikal sebenarnya bukanlah fizikal. Sesetengah Saintis menyatakan dunia hanyalah unjuran seperti hologram. Tidak lain hanyalah, fatamorgana. Penulis mengakhiri artikel ini dengan kata-kata Sir Albert Einstein:

“Reality is merely an illusion, albeit a very persistent one”

What is the Universe Made of? – The European Space AgencyStates of Matter – LivescienceScientists precisely measure total amount of matter in the universe – Phys.orgSubatomic Particle – BritannicaIllusion of Matter – WerdsmithElementary Particle – abyss.uoregonAnti-particles – BritaninicaWhat are Fundamental Particles – The ConversationFundamental Elementary Particles – LivesciencePhysics Must Evolve Beyond the Physical – SpringerDarck Energy, Dark Matter – NASA


Keunikan Rasa Wasabi yang Di Sukai Ramai

Anda penggemar sushi? Adakah anda biasa menikmati makanan dari negara matahari terbit ini bersama padanan istimewanya iaitu wasabi? Tahukah anda apakah kandungan dalam wasabi yang memberi keunikan pada rasa nya? Artikel ini akan menerangkannya.

Wasabi atau secara saintifiknya dikenali sebagai Eutrema japonicum dan dalam bahasa Inggeris digelarkan sebagai ‘Japanese horseradish’ merupakan tumbuhan daripada keluarga kubis. Kebiasaannya, wasabi tumbuh di sepanjang lembah sungai dalam kawasan pergunungan Jepun.

Batang pokok wasabi boleh dikisar bagi menghasilkan pes. Pes wasabi merupakan perasa (condiment) yang biasa dimakan bersama sushi, sashimi, dan mi dalam sajian masyarakat Jepun. Ia dikenali sebagai bahan perasa yang memberi rasa seakan pedas dan ‘tajam menusuk’ hingga ke hidung, tetapi ia berbeza dengan rasa pedas di lidah apabila kita memakan cili. Ini kerana, aroma daripada pes wasabi lebih cenderung untuk menstimulasikan hidung berbanding deria rasa.

Seperti rasa pedas dalam cili yang terhasil daripada komponen kapsaisin, rasa pedas yang unik pada wasabi juga berasal daripada satu komponen istimewa. Ianya ialah komponen sulfur yang digelar sebagai isothiocyanates.

Isothicyanates tidak terkandung dalam tisu wasabi secara semula jadi. Sebaliknya, komponen meruap (volatile) ini terhasil apabila tisu tumbuhan terurai kerana dipotong, diparut, atau dikunyah. Dalam erti kata yang mudah, rasa pedas dan menusuk daripada tumbuhan wasabi ini tidak akan terhasil selagi ianya belum dihancurkan.

Dalam tradisi masyarakat Jepun, wasabi diparut secara halus menggunakan ‘oroshi’, atau pemarut daripada kulit jerung, yang menyerupai kertas pasir.

Isothicyanates (ITCs) terbentuk dalam keadaan neutral dan alkali. Namun, selepas dihasilkan, rasa pedas ini akan menjadi lebih stabil dalam keadaan asid, seperti ditambah cuka atau jus lemon.

Pes wasabi segar akan kehilangan rasa pedas dan tajam sekiranya terdedah kepada udara. Oleh sebab itu, rizom (batang) wasabi selalunya diparut secepat mungkin sebelum dihidangkan. Selain pes, wasabi juga boleh didapati dalam bentuk serbuk.

Artikel Berkaitan: Kenapa Sesetengah Orang Ketagih Makanan Pedas

Perbezaan Wasabi dan Lobak Putih (Horseradish)

Hari ini, kebanyakan serbuk dan pes wasabi diperbuat daripada campuran lobak putih (horseradish), biji sawi, tepung jagung, dan pewarna hijau. Ia bukanlah berasal daripada wasabi sebenar. Sesetengahnya pula mungkin tidak mengandungi wasabi langsung, atau hanya sedikit kandungan batang wasabi berkualiti rendah.

Lobak putih tergolong dalam kumpulan tumbuhan yang sama dengan wasabi. Kandungan ITCs kedua-dua sayur ini juga hampir sama. Wasabi yang asli dijual pada harga mahal kerana tumbuhan ini sukar untuk ditanam. Oleh itu, lobak putih dijadikan sebagai pengganti wasabi.

Bagi wasabi yang asli, rasa pedasnya akan hilang dengan cepat (kira-kira 15 minit) kerana kemeruapan komponen perasa dalam wasabi. Sebaliknya, pes wasabi yang diperbuat daripada lobak putih dan ditambah air akan tetap memberi rasa pedas dan menusuk selepas semalaman.

Khasiat Wasabi atau ITCs

Selain memberi rasa pedas dan menusuk, isothiocyanates (ITCs) juga menjanjikan beberapa khasiat seperti:

1. Mencegah keracunan makanan

Ekstrak wasabi berpotensi memberi kesan anti-bakteria terhadap Escherichia coli (E. coli) dan Staphylococcus aureus, dua jenis bakteria yang sering mengakibatkan keracunan makanan. Penemuan ini menunjukkan wasabi dapat membantu mencegah penyakit bawaan makanan, namun lebih banyak kajian diperlukan bagi mengesahkan khasiat ini.

Ikhtiar terbaik dalam mencegah keracunan makanan adalah dengan memastikan penyimpanan, penyediaan dan pengendalian makanan berada pada tahap optimum.

Kajian tabung uji preliminari dan kajian terhadap haiwan mencadangkan bahawa wasabi mungkin dapat membantu merawat ulser peptik akibat bakteria Helicobacter pylori (H. pylori). H. pylori ialah bakteria yang menjangkiti perut serta usus kecil dan menjadi penyebab utama ulser peptik.

Walaupun begitu, uji kaji terhadap manusia diperlukan sebelum apa-apa kesimpulan dapat dibuat.

Keradangan yang tidak terkawal boleh mengakibatkan beberapa masalah kesihatan seperti penyakit jantung, diabetes, dan kanser. Kajian tabung uji ke atas sel haiwan menunjukkan bahawa ITCs dalam wasabi dapat menghalang tindakan sel dan enzim yang menyebabkan keradangan.

Namun, kesan ini masih belum dapat dipastikan sama ada turut berlaku ke atas manusia atau tidak kerana kajian masih terhad.

Acrylamide, satu bahan kimia yang terhasil daripada proses masakan pada suhu tinggi seperti menggoreng dan memanggang, telah dikaitkan dengan beberapa jenis kanser.

Terdapat kajian yang menunjukkan bahawa ITCs yang diekstrak daripada akar wasabi dalam menghalang pembentukan acrylamide lalu berpotensi mencegah penyakit kanser.

4. Memelihara sel saraf

Menurut kajian ke atas tikus makmal, ITCs dalam wasabi dapat meningkatkan pengaktifan antioksida dalam otak yang mengurangkan keradangan. Penemuan ini mencadangkan bahawa wasabi dapat mencegah penyakit motor neuron akibat keradangan seperti Parkinson.

Walau bagaimanapun, untuk kebanyakan khasiat di atas, kajian ke atas manusia masih terhad dan diperlukan sebelum kesimpulan dapat dibuat. Selain itu, kebanyakan kajian sedia ada menggunakan ekstrak wasabi berbanding pes wasabi yang sering digunakan sebagai perasa makanan.

Arnaud, C. H. (2010). What’s wasabi, and is your fiery buzz legit? Petruzzello, M. (2020). Wasabi. – BritannicaSultana, T., & Savage, G. (2009). Wasabi – Japanese Horseradish. Bangladesh Journal of Scientific and Industrial Research. 43. 10.3329/bjsir.v43i4.2234.Walle, G. V. D. (2019). 6 Promising Health Benefits of Wasabi. – Healthline


Census Hour dan Cashback Rebate: Mampu mengajak lebih ramai masyarakat Malaysia membanci

Banci Penduduk dan Perumahan Malaysia 2020 adalah projek banci yang dijalankan di semua kawasan perumahan dan kediaman di seluruh Malaysia pada tahun 2020. Sejak penubuhan Malaysia pada tahun 1963, Banci 2020 adalah banci kali keenam dilaksanakan. Banci penduduk dan perumahan Malaysia diadakan setiap 10 tahun bagi melihat kembali demografi penduduk serta keperluan perumahan di negara kita. Pada tahun ini, banci yang sepatutnya dimulakan pada bulan julai 2020 dengan kaedah temubual bersemuka terpaksa ditangguhkan akibat pandemic Covid-19 yang melanda dunia.

Peningkatan kes Covid-19 di sekitar kawasan Lembah Klang dengan nilai kadar kebolehjangkitan melebihi 1.95 R0 menunjukkan risiko jangkitan wabak ini lebih besar. Pada gelombang ketiga ini, kesedaran tentang penjagaan diri dan mengamal SOP yang telah digariskan sangat penting.

Selaras dengan kemajuan teknologi dan perubahan gaya hidup rakyat Malaysia, pengumpulan maklumat banci secara atas talian (e-census) diperkenalkan menerusi Portal Banci dan aplikasi mudah alih. Kaedah ini yang diperkenalkan pada tahun 2010 ketika banci penduduk dan perumahan dijalankan ketika itu digunapakai semula dalam mendapatkan data bancian negara merupakan satu inisiatif yang baik bagi mengelak adanya perjumpaan bersemuka seterusnya dapat mengurangkan penularan wabak berkenaan.

Walau bagaimanapun, inisiatif tersebut kurang mendapat sambutan dalam kalangan rakyat Malaysia. Dilaporkan sehingga 30 September 2020, hanya 7% (2.6 juta) penduduk Malaysia yang mengisi bancian secara atas talian. Antara punca yang menyebabkan bancian ini kurang mendapat sambutan adalah kerana ianya harus dilakukan secara dalam talian. Kaedah ini mungkin berkesan bagi golongan yang berada di kawasan bandar di mana penggunaan internet dalam kalangan penduduk di bandar lebih meluas. Bagi golongan yang berada di kawasan luar bandar, di mana majoritinya terdiri daripada golongan berusia, mengisi borang secara dalam talian adalah suatu perkara yang agak membebankan.

Golongan kurang upaya misalnya adalah kumpulan sasar yang seharusnya dititik beratkan dalam dapatan hasil bancian ini kerana mereka merupakan golongan yang lebih memerlukan prasarana yang bersesuaian. Namun kaedah e-census yang tidak mesra kepada golongan ini bakal memberikan data yang tidak tepat untuk pembangunan prasarana yang diperlukan.

Di samping itu, masyarakat juga kurang kesedaran berkenaan bancian dan kepentingannya kepada negara. Ada juga di antara rakyat tidak peka tentang adanya program bancian yang sedang berlaku sekarang dan segelintir menyatakan mereka tidak menerima apa-apa makluman atau poskad daripada Jabatan Perangkaan bagi mengisi borang bancian. Sekiranya isu ini tidak diberi perhatian, pengumpulan maklumat terkini berkenaan statistik rakyat Malaysia tidak mencapai kepada objektifnya sekaligus akan membantutkan perancangan kerajaan dalam merangka pembangunan negara.

Census Hour atau waktu bancian adalah program yang dicadangkan bagi mengajak semua rakyat mengisi e-Census pada waktu dan hari tertentu dalam setiap minggu. Ini dapat mengingat dan memberi masa kepada rakyat untuk bersedia mengisi borang yang telah disediakan di laman e-Census. Kaedah ini dapat menaikkan kadar banci secara atas talian dengan bantuan media massa untuk menjadikannya tular.

Inisiatif insentif seperti rebat atau cashback kepada rakyat yang berjaya melengkapkan data bancian mereka juga merupakan alternatif terbaik dalam memperolehi bancian. Ini sebagai ganjaran kepada mereka yang merasakan tanggungjawab dalam melengkapkan data bancian negara.

Dapatan data bancian merupakan perkara penting untuk sesebuah negara merancang dan mengunjur perancangan di masa hadapan. Pengumpulan data yang berkualiti juga menjadi keutamaan dengan adanya strategi cara pengumpulan data yang berbeza mengikut kawasan dan demografik.

Hasil dapatan ini boleh memberi maklumat yang sangat berguna kepada negara dengan mendapat gambaran yang jelas tentang maklumat terkini penduduk negara. Sebaliknya sekiranya data yang diperoleh tidak lengkap dan tidak berkualiti, sukar kepada pihak kerajaan untuk merancang dan ia juga boleh membantut pembangunan negara.

2.6 juta penduduk lengkap isi maklumat e-CENSUS. (n.d.). Retrieved October 19, 2020, from Berita HarianAktiviti lapangan Banci 2020 diteruskan. (n.d.). Retrieved October 19, 2020, from Berita Harian Apa itu Banci? (n.d.). Retrieved October 19, 2020, from My CencusBanci dalam talian e-census kurang pandangan OKU | Free Malaysia Today. (n.d.). Retrieved October 19, 2020, from Free Malaysia TodayCOVID-19: Kadar kebolehjangkitan di Selangor meningkat. (n.d.). Retrieved October 19, 2020, from MSNFasa pertama e-Census mesra teknologi, tumpu kawasan kemudahan internet tinggi. (n.d.). Retrieved October 19, 2020, from Berita Harian


Cara Tanam Kunyit yang Betul dan Mudah

Bagaimanakah cara tanam kunyit yang betul? Artikel ini akan membincangkan cara menaman kunyit yang mudah untuk anda lakukan.

Kunyit adalah tanaman yang banyak digunakan dalam masakan dan tersebar di seluruh kawasan tropika. Tumbuhan kunyit tumbuh subur dan liar di sekitar hutan / bekas kebun. Selain sebagai rempah dapur, ia juga digunakan sebagai agen pewarna semula jadi.

Kandungan utama dalam kunyit terdiri daripada minyak pati, kurkumin, resin, oleoresin, desmetoxicurcumin, dan bidesmetoksikurcumin, lemak, protein, kalsium, fosforus dan zat besi.

Banyak daripada kajian menyatakan Kurkumin(curcumin) iaitu salah satu kompaun dalam kunyit mempunyai pelbagai kelebihan pada kesihatan badan kerana ia boleh bertindak sebagai anti-keradangan dan anti-bakteria. Ini menjadikan orang-orang terdahulu menggunakan kunyit ini sebagai salah satu kaedah perubatan.

Ia tumbuh dengan baik di tanah laterit(Tanah merah), aluvial(Jenis tanah liat halus) dan regosol, ketinggian 240 – 1200 m di atas permukaan laut (dpl), dengan hujan 2000 – 4000 ml / tahun. Kunyit juga dapat tumbuh di bawah batang pohon kayu seperti pokok jati muda sekitar usia 3 – 4 tahun, dengan tahap teduhan tidak lebih dari 30%.

Untuk benih kunyit, anda boleh menggunakan rizom utama atau rizom anak. Rizom utama berbentuk bulat telur, atau rizom paling besar. Rizom anak pula terletak di sisi dan berbentuk seperti jari. Panjang rizom yang digunakan adalah 2 – 10 cm, diameternya 1 – 2 cm.

Rizom utama boleh digunakan sebagai benih yang dibahagikan kepada empat (satu rizom induk terbahagi kepada empat bahagian membujur), sementara satu rizom anak boleh digunakan sebagai satu benih kunyit. Sebelum bercucuk tanam, rizom ditanam terlebih dahulu dalam kotak berisi tanah sehingga tunas tumbuh dengan ketinggian tunas 0.5 – 1 cm. Selepas itu kunyit boleh dipindah ke tanah.

Tanah dibajak sehingga menjadi gembur. Ini kerana ia memerlukan penyaliran yang baik dan air tidak boleh bertakung di atas. Oleh itu, perlu dibuat parit yang memisahkan batas tanah. Ukuran batas tanah kunyit adalah dengan kelebaran 1m dan panjang disesuaikan dengan keadaan di lapangan.

Jarak tanaman kunyit ialah 50 cm x 40 cm dalam sistem monokultur. Sekiranya tanaman itu hendak ditanam dengan sistem tanaman campuran dengan kacang tanah atau cili, maka jaraknya 75 cm x 50 cm.

Dalam sistem tanam campuran, tanaman kunyit boleh dicampur dengan tanaman kacang tanah dengan menggunakan jarak yang lebih luas 75 cm x 50 cm. Kacang tanah boleh ditanam di antara kunyit dengan jarak 75 cm. Tanaman kacang tanah perlu ditanam pada masa yang sama dengan menanam kunyit.

Namun, selepas 3 bulan kacang tanah sudah boleh dituai. Selepas itu, kacang tanah boleh ditanam lagi atau jenis tanaman lain yang mengambil masa yang  pendek. Tanaman yang bersilang dengan kacang tanah adalah baik untuk kesuburan tanah kerana ia meningkatkan unsur Nitrogen dalam tanah.

Baja organik 0.5 kg/tanaman diberikan sebelum penanaman. Baja NPK, dengan dos 5 gram / tanaman untuk sistem monokultur, dan 10 gram / tanaman untuk sistem tanam campuran diberikan semasa penanaman. Baja urea diberikan lagi pada usia 1 dan 3 bulan selepas ditanam dengan dos 5 gram / tanaman.

Penyelenggaraan tanaman merangkumi pembersihan rumpai dan penimbunan. Pembersihan rumpai berguna untuk mengelakkan persaingan pengambilan nutrien dengan rumpai. Penimbunan berguna untuk menjaga kelembapan, suhu dan kelembapan tanah. Penimbunan juga dilakukan untuk memperbaharui parit yang memisahkan batas tanah, tanah dinaikkan ke batas tanah penanaman selepas pembersihan rumpai.

Tanaman kunyit jarang diserang perosak atau penyakit. Terdapat beberapa langkah yang digunakan untuk mencegah berlakunya penyakit rizom mereput yang disebabkan oleh Ralstonia solanacearum. Ia adalah:

Memilih benih rizom yang sihatMengelakkan luka pada benih rizom, Membersihkan sisa tanaman sebelum itu dan rumpai, Membuat saluran pengairan supaya tidak ada air yang bertakung.

Penuaian yang sesuai berdasarkan usia tanaman perlu dilakukan untuk mendapatkan penghasilan yang tinggi, iaitu pada tanaman yang berumur 10-12 bulan selepas penanaman, biasanya daunnya mula gugur atau kering. Penuaian dilakukan dengan menggali dan mengangkat seluruh rizom. Selepas dituai, rizom kunyit dibasuh dan dibersihkan dari tanah lalu dikeringkan di bawah terik matahari.

Semoga penulisan cara tanam kunyit ini dapat membantu para pembaca.

Cara Tanam pokok lain yang anda perlu tahu:

Rahardjo, M. & Rostiana, O. 2005. Budidaya tanaman kunyit. Balai penelitian tanaman obat dan aromatika, Bogor.


Kaedah Serangan Siber di Media Sosial dan cara menanganinya

Umum sedia maklum, media sosial menghubungkan pengguna dengan rakan, keluarga, rakan perniagaan, dan juga orang asing. Yang mana, apa jua yang pengguna letakkan di media sosial akhirnya boleh tersebar di Internet sebelum pengguna mengetahuinya. Walaupun terdapat beberapa akaun media sosial mempunyai tetapan keselamatan akaun ke “Peribadi” namun pengguna yang berkeinginan mendapatkan akses ke maklumat yang disekat ini akan sering mencari jalan untuk mendapatkannya dengan beberapa kaedah serangan siber.

Apa jua bentuk jenayah siber pasti membimbangkan pengguna. Ini adalah pelanggaran maklumat peribadi. Terdapat individu yang tidak dikenali sedang mengintai beratus-ratus atau beribu-ribu batu jauhnya, berkaitan maklumat dari akaun pengguna yang melebihi daripada pengguna sedari. Sekiranya pengguna menghantar maklumat atau gambar peribadi kepada seseorang dalam talian, gambar ini juga dapat diperolehi. Begitu juga apabila pengguna membeli sesuatu melalui media sosial di mana maklumat kad kredit yang mungkin disimpan boleh disita oleh penjenayah siber. Penjenayah siber media sosial adalah lebih dahsyat daripada yang pengguna fikirkan.

Tambahan pula, media sosial juga terdedah dengan penjenayah siber sebagai alat pengumpulan kecerdasan dan merupakan saluran untuk menyampaikan serangan pancingan data yang disasarkan. Oleh itu, pengguna perlu waspada dan peka terhadap semua bentuk serangan pancingan data.

Kaedah Serangan Siber di Media Sosial

Antara kaedah serangan adalah:

Mass Scale Phising – Ini adalah teknik di mana pelaku ancaman melancarkan banyak serangan yang tidak disasarkan kepada individu tertentu. Jenis serangan ini serupa dengan e-mel spam tetapi dengan muatan jahat atau pautan ke laman sesawang palsu.Spear Phishing – Ini adalah teknik yang menyasarkan mangsa tertentu atau sekumpulan individu dengan meniru butiran peribadi dan berpura-pura berasal dari sumber yang sah. Kaedah yang biasa adalah meniru e-mel.Whaling – Ini adalah teknik yang sangat disasarkan kepada individu dalam organisasi yang berprofil tinggi seperti CISO, CEO atau CFO dan lain-lain.

Dengan pelbagai informasi, pengguna boleh mempunyai semua kawalan teknikal terkini dan tahap keselamatan tertinggi, tetapi penjenayah siber akan selalu menyasarkan unsur manusia sebagai penghubung. Oleh itu, sebagai pengguna, apa yang boleh kita lakukan? Apakah amalan terbaik yang boleh kita ikuti?

Tetapan Di Laman Media Sosial

Terdapat beberapa cadangan diberikan untuk melindungi maklumat pengguna, Antaranya adalah tetapan keselamatan peribadi di Laman Media Sosial seperti:

Tetapan ini membolehkan pengguna media sosial menghadkan penonton yang dapat melihat siaran mereka. Demi keselamatan, siaran secara awam adalah disarankan untuk dielakkan.

Tetapan ini membolehkan pengguna mendapat pemberitahuan apabila ada yang cuba memasuki ke akaun mereka dari peranti atau penyemak imbas yang tidak dikenali.

Tetapan ini memungkinkan untuk menghasilkan kod keselamatan bagi mengesahkan mana-mana aplikasi oleh pihak ketiga.

4. How others interact with the user

Tetapan ini membantu pengguna menguruskan bagaimana aktiviti orang lain mempengaruhi profil pengguna. Dan juga pengguna boleh menguruskan tag, unfriend dan block orang lain.

5. Selain daripada itu, tetapan juga boleh dibuat di penyemak imbas, antaranya adalah:

Pengguna harus mengemas kini penyemak imbas dan mengaktifkan kemas kini automatik untuk penyemak imbas.Sekat plug-ins, pop-ups, and phishing sites.Tetapkan penyemak imbas untuk tidak menyimpan kata laluan.Lumpuhkan third party cookies.Ambil maklum tetapan khas penyemak imbas.

Panduan mengatasi pancingan data sosial

Oleh yang demikian, berikut adalah cadangan panduan bagi pengguna agar tidak terjebak dalam pancingan data sosial:

Sentiasa berwaspada kerana phisher. Ia muncul sebagai pentadbir dari laman media sosial dan berusaha mendapatkan akses ke kata laluan dan maklumat akaun pengguna yang lain.Jangan menganggap semua mesej sebagai benar. Ia merupakan mesej palsu yang sering mendakwa akaun sebelumnya telah ditinggalkan dan tidak dapat diingati. Mesej kemudian dihantar kepada rakan pengguna yang menuntut tindakan segera seperti mengklik pautan dengan tujuan mendorong pengguna untuk membocorkan maklumat peribadi atau sensitif.Berhati-hati dengan siaran palsu – Ia adalah umpan dengan mengklik pada suapan media sosial dan cuba menipu pengguna untuk mengklik pautan dan mengisi borang untuk menangkap maklumat sensitif.Tidak semua orang adalah rakan anda. Mereka adalah penipu berperwatakan sebagai rakan atau pengikut dan menghantar mesej dengan pautan ke laman sesawang berbahaya yang dijangkiti perisian malware.

Kesimpulannya, media sosial adalah harta karun dengan pelbagai maklumat sama ada peribadi mahu pun korporat yang berada di domain awam. Elemen ini menjadi komponen utama bagi sebarang kempen jenayah siber yang berjaya dimana penjenayah siber boleh menggunakan pelbagai teknik untuk mengelabui pengguna melalui media sosial selain email dan pesanan SMS.

Artikel Berkaitan: Bahasa Pengaturan Caraan dalam Media Sosial

Cyber security for social media: What information is at stake – ECPICyber Trends for 2020 Social Media Attacks – Bride Well ConsultingDas, R. (2017). Cyber Security for Social Networking Sites: Issues, Challenges and Solutions. International Journal for Research in Applied Science and Engineering Technology, V(IV), 833–838.